
VERBÂL DE JURIE 


Vué ai 17 di otubar dal 2003, a lis siet e miese dopo- 
misdi, si è dade dongje ta la Biblioteche Civiche di Codroip 
la jurie dal Premi leterari in lenghe furlane “San Simon” 
2003. 


A son presints i siôrs: 


Angelo Vianello, Mario Turello, Federico Rossi e Roberto 
lacovissi; al presiét Vittorino Boem, Sindic da la citát di 
Codroip. Al fas di segretari il bibliotecari siôr Giorgio De 
Tina. 


La jurie e fas notà cun plasè il bon nivel das oparis pre- 
sentadis in dutis dòs lis sezions. 


A àn partecipát al Premi 2 (doi) concorints pa la sezion 
narative e 7 (siet) concorints pa la sezion sagjistiche. 


Dopo di vè scrutinadis lis voris presentadis ta la sezion 
narative, la jurie e decit a la unanimitát di 


NO ASSEGNA 


il Premi leterari in lenghe furlane “San Simon 2003”, 
vigjesime cuarte edizion, par la Sezion narative. 


A dicit di segnala a la unanimitát l'opare "L'ultime puar- 
te" di Tarcisio Mizzau cun cheste motivazion: “L'Autòr al 
conte un moment da microstorie di un pais furlan inse- 
dade ta sorie ‘grande’, ché tragjiche e dramatiche da vue- 
re, sul fil di une riflession umane e social che la rint ce 
tant atuál ancje pal so leam cul teritori di Codroip e dal 
premi San Simon”. 

La jurie a propon la publicazion di cheste opare. 


Dopo di vé scrutinát il material presentat ta la sezion 
sagjistiche, la jurie e decit a la unanimitát di 


ASSEGNA 


il Premi leterari in lenghe furlane “San Simon 2003", 
vigjesime cuarte edizion, Sezion sagjistiche a la opare 
“Friùl e furlans te Histoire de ma vie di Giacomo Ca- 
sanova” di Pierluigi Visintin cun cheste motivazion: 


“Il sac al presente une ricercje original e ben sestade 
sui leamps di Casanova cun la tiere furlane, rigiavant da 
l'Histoire un cjapitul di storie e culture da nestre tiere”. 

La jurie e riten di publica l'opare premiade. 


La jurie e decît ancje di segnala il lavor di Franco Mar- 
chetta “Il sium di chescj furlans in fuide” pa só capacitàt 
di movi un dibatit critic su culture e inteletuái furlans al 
di di vué. 

La jurie e propon ae Aministrazion Comunal di orga- 
nizà e assegná il premi alternativamenti un an ae Sezion 
di narative e un an ae Sezion sagjistiche, scomencant da 
edizion 2004. 


La riunion da la jurie si siere a lis vot di sere. 


A Elio Bartolini, 
casanovist furlan 


O ringrazii Elio Bartolini, Alessandra Bertolissi, 
Paolo Cantarutti e soredut Alessandro Carrozzo 
pal jutori che mi àn dat tal lei il gno lavor 

e comedì il gno furlan. 


CJAPITUL I 


I VONS DI CASANOVA 


Al samee propite che i vons de bande de mari di Ca- 
sanova a sedin stats furlans. Di fat tal cjapitul I de Hi- 
stoire de ma vie, Giacomo al scrif che in face ae cjase 
di so pari, atòr comic che al recitave al teatri San Sa- 
muel di Vignesie, al jere a stà un cjaliár che si clama- 
ve Gerolamo Farussi cu la s6 femine Marzia e cuntu- 
ne bielissime fie di sedis agns, Zanetta. 

Salacor nol è vér che l'atór comic al ves rapit Zanetta 
e si fos presentát cun doi testemonis li dal Patriarcje 
di Vignesie par fasi sposá, ma dal sigúr, tignint cont de 
só profession, il pari di Casanova nol podeve sperà che 
i gjenitôrs di Zanetta a fossin dacuardi di dai la fie: 
“Marzia, la mari de frute, e tirà sù un davoi e il pari al 
muri di lancúr (chagrin). Jo o nassei di chel matrimo- 
ni daspò di nùf més, ai 2 di Avril dal 1725". 

Simpri tal cjapitul I de Histoire de ma vie Casano- 
va al conte che cuant che al veve vot agns i jere vignút 
un sboc di sane di nàs une vore bondant e inalore la 
none Marzia, che i voleve tant ben che mai, i veve la- 
vade la muse cu la aghe frede e dopo, cence che nis- 
sun altri lu savès, lu veve fat montà suntune gondu- 
le e lu veve puartát a Muran. 

“O dismontarin de gondule e o jentrarin intune ba- 
rache, dulà che o cjatarin une viele sentade suntun lo- 
dar miserabil, cuntun gjat neri tal braç e altris cinc o 
sîs di chestis bestiis intor. E jere une strie. Lis dòs vie- 
lis a faserin une lungje tabaiade, che il sogjet di ché o 
vevi di jessi jo. Ae fin dal discors, che si davualzè in len- 
ghe furlane (en langue fourlane, ma Pietro Chiara al 

tradùs “che si svolse in dialetto friulano”), la strie, da- 
spò che e veve vùt di më none un ducat di arint, e vierzè 
une casse, mi cjapà in brac, mi metè dentri e mi sierà, 
dopo di vémi racomandat di no vë pore. Par di la ve- 
retát, ché e jere propit la maniere par fame vigni, se do- 
me o ves vút un barlum di sintiment, ma o jeri come 
ingussît. Cussi o restai bon, cul facolet fracat sul nâs 
stant che o pierdevi sanc, cence interessámi nuie dal 
bacan che mi rivave di fúr. O sintivi mo ridi mo vai, 
ejantá e bati su la casse, ma dut cuant mi lassave in- 
diferent. Par infin mi tirarin für e il sanc si blocá. Ina- 
lore ché femine straordenarie, daspò di vemi cjarecat 
une vore, mi gjave i vistits, mi distire tal jet, e bruse 
bogns odôrs, che il fum lu fás lá intun linçül, mi in- 
vuluce stret tal lincúl, mi recite sconzürs, daspò mi li- 
bare e mi da di mangjá cinc bombons (dragèes) cun- 
tun savór une vore bon. Subit dopo mi free i timplis e 
la cadope cuntun onzint che al bute un odór soáf e mi 
met sù i vistits. Mi dis che il gno sanc di nás al sarès 
lat simpri in mancul, a cundizion che no ves contàt a 
nissun ce che e veve fat par vuarimi, e mi menace in- 
vezit che o varès pierdút dut il sanc e che o sarès muart 
se dome o ves olsát contá a cualchidun i siei segrets. 
Daspò di vémi menacát cussì, mi profetize che vie pe 
gnot e sarès vignude a cjatàmi une dame cetant biele, 
che di jé e sarès dipendude la mé felicitát, se o fos stát 
bon di no contá a nissun di véle ricevude. Dopo jo e la 
none o lerin vie e o tornarin cjase”. 

Come che al scrif Elio Bartolini tal so Vita di 
Giacomo Casanova, “Nol covente pensá, come che 
intun mút estrós al fås Giovanni Comisso, che tal 
Sietcent a Vignesie lis striis a fossin "pal plui furlanis"", 
ma al zonte che nol è nancje pussibil che dôs feminis 
di Vignesie, in ché volte, tal incuintrasi, ancje se di 
scuindon, a fevelassin in chel dialet che lu podevin 

doprá dome “fachini et bastarii e balie e lavandaie”. 

Salacor dut cuant si pues spiegà cuntun document 
cjatat tal volum Matrimoni del 1715 tal Archivi de Cu- 
rie Patriarcjál di Vignesie. Tal document, firmát dal ve- 
scul di Concuardie Paolo Vallaresso ai 8 di Lui dal 1715, 
si declare che une cierte Cattarina Farusso, fie di 
Gio.Batta, che si viót che e á intenzion di maridási a 
Vignesie, e je fantate; il document al zonte che cheste 
Cattarina Farusso e jere a stá fin dal 1711 tal pais di 
“Monteregale”, che al sarès Montreal di cumò. Chest 
lu à scrit Riccardo Selvatico tal so Cento note per Ca- 
sanova a Venezia, zontant che si podarés presumi che 
Gerolamo e Marzia a fossin ducj e doi furlans, “Gero- 
lamo par vie dal cognon e Marzia pal fat che e cognós 
chest dialet, e che si sedin cognossúts in cualchi pue- 
st dal Friùl e che là e sedi nassude Zanetta”, ma pôc 
plui indevant al scrif che a cheste suposizion lui no i 
crôt. Cuissà po parcè, stant che Farussi o Farusso o 
Farussio al è un cognon di mistir che al ven di “fari”, 
par nuie strani o impussibil par un furlan. 

Un permès doganál consegnat a Casanova cuant che 
al veve cuarante agns dal governatôr di Narva, in Rus- 
sie, cjatât tes sós cjartis di Dux, al è intestát a un “cont 
talian Farussi", ma ancje a Berlin, prime di parti pe 
Russie, Casanova si jere presentàt tant che “cont Fa- 
russi”, ni o vin di smenteási che intun passepuart che 
i veve dat il prin di Setembar dal 1765 il princip Ga- 
litzin, si jere fat clamá “cont Jacob Kasanow de Fa- 
roussi"! Bielzà cuant che al veve vincjecuatri agns, a 
Parma cul so grant amòr Henriette, si firmave, cun plui 
modestie, “sig. Farussi”. In sumis il ricuardi dal von de 
mari al torne für dispès, te só vite. Ancje il ricuart de 
casse al torne: tal Jcosameron, il romanç di fantasie che 
Casanova al publicà a Praghe tal 1788, Edoardo e Eli- 
sabetta, i fradis protagoniscj, a restin vifs e a finissin 

tal centri de tiere stant che par fortune a son restáts 
sieráts intune casse ermetiche, biel che la náf e sprofon- 
de tal Maelstrand, come che lu clame lui. 
Marzia, la none di Casanova, e jere une femine cun- 
tun caratar une vore fuart: “la uniche femine che e ri- 
vave a vë podé assolùt su di me e che, cun di plui, mi 
veve usát a ubidi ai siei ordins cence nancje pensá”. Dut 
diferent di sò mari, la none i darà simpri une man tai 
moments dificii. Cuant che a nùf agns Casanova al è 
daùr a muri di fam intune pension di Padue, e je la no- 
ne - "ché brave persone che mi amá fin ae muart" - che 
e va a cjapálu, lu puarte a gusta tal albierc là che e je 
a stà jé, “e no mangjá scuasit nuie, di tant che e jere ma- 
raveade de mé ingordisie tal mangjà". Daspo e je la no- 
ne a metilu li dal dotór Gozzi, che par un an intir di pen- 
sion al domande 24 zechins, che a podaressin sei plui 
o mancul un 2.400 euros di cumò. Casanova al scrif che 
“Si fasè lassà une ricevude e mi tigni tré dis cun jé, parcè 
che o vevi i cjavei tant cragnôs che e ve di famai taià". 
La none lu jude ancje plui indevant, cuant che al è 
a studiá ae Universität di Padue e al è, come ducj i stu- 
dents, plen di debits. Casanova i scrif ae só "buine" no- 
ne, par domandai jutori, e Marzia, invezit di mandài bécs. 
€ rive a Padue a cjapálu e lu puarte cun jé a Vignesie. 
Al è il prin di Otubar dal 1739 e Casanova al à 14 agns. 
Marzia e rivarà a gjoldi dal panegjiric scrit dal nevôt, aro- 
mai inviát su la cariere di predi (Giacomo al à za ricevúts 
i cuatri ordins minórs): “E faseve nome che vai di gjon- 
de cjalant il so nevodut mudasi intun apuestul". 
Marzia e mür ai 18 di Marc dal 1743. Casanova al 
scrif di vé viodüt di jé cun amór, tant che si mertave. 
E al zonte: "No mi lassà nuie parcé che mi veve dàt dut 
ce che e veve biel che e jere inmó vive". Al è un dai pócs 
moments di tenarece e di vere ricognossince che si pue- 
din cjatà te Histoire de ma vie. 

CJAPITUL II 


LA LUCIA DI PASIAN 


La vacanze in campagne e jere une manie dai Ve- 
nezians, che a fossin siórs o puars, patrizis o int dal 
popul. Là in campagne al é ancje une liberazion, tant 
che Goldoni i fas di a Giacinta: "Finalmentri o sin rivát 
al moment tant bramat di la in vile. Grandis scalma- 
nis o vin patidis par pôre di no podé lá!”. Tai siei Mé- 
moires Goldoni al svante lis lussuosis vilis di campa- 
gne che a son dilunc de Brente, lá che si stracin bécs, 
stant che si mangje e che si béf, si fasin bai e speta- 
cui e si zuie fuart di cjartis. Za tal Siscent su lis rivis 
de Brente a jerin palacs maraveòs, cun zardins, vascjis 
di pes, grotis, pissandis, sierais cun cierfs, damis, cja- 
vrúi e ancje ors; scjaipolons cun acuilis e fasans, stan- 
ziis là che si sunave e che si zuiave, cui frescs dal Tin- 
toretto e dal Tiepolo... 

In Friül e jere la Villa Dolfin a Prate di Pordenon; i 
Manin a vevin la vile di Passarian e ché di Sant Mar- 
tin di Codroip, che il Nievo le cognosseve e che ancje 
a Hemingway i plaseve une vore; a Guric di Codroip si 
jere ritirát a scrivi poesiis Ermes di Colorét, daspò lis 
aventuris di Viene. A Visinal di Pasian di Pordenon al 
veve une vilute une vore mal metude Gasparo Gozzi, 
che tra i agns 1740 e 1743 al jere a stà culà cu la fe- 
mine Luigia Bergalli. Tes sòs Memorie inutili il fradi di 
Gasparo, Carlo, a pene tornat dal servizi in Dalmazie, 
al descrif la vile tant che un cjastielat che al cole a tocs, 
là che a son a stà il pari paralitic, il fradi filosof, la ma- 
ri e la cugnade che a comandin e cinc sûrs: Laura, Gi- 
rolama e Chiara, che si lamentin simpri de lôr mise- 

rie, e lis dôs plui grandis, maridadis, Marina cul cont 
Michele di Prate di Pordenon e Emilia cul cont Giovanni 
Daniele di Montreál, che al jere di une antighe e nobile 
famee furlane. 

Giovanni Daniele al jere il fi di chel cont Antonio che 
al veve invidat a gusta il zovin Casanova propite in ché 
dì che al veve di lei in glesie il so secont panegjiric, da- 
spò di vë vùt sucès cul prin, che i jere tant plasüt ae 
none Marzia. Al capite che Casanova al mangje e al bêf 
masse e daspò in glesie al dismentee sù dut, cussi al 
à di fa fente che i vegni imbast: fin di une cariere di pre- 
dicjador che e prometeve une vore ben! 

Ma la storie e va indevant. Tal cjapitul IV de Histoire 
de ma vie Casanova al scrif che "Al principi de Siera- 
de o ricevei une letare de contesse di Montreàl che mi 
invidave a là a passá un pòcs di dis in Friùl, intune sò 
proprietát di Pasian”. Casanova al zonte di vé acetát 
l'invit e che, une volte rivát a Pasian, si jere butát a plen 
tai divertiments: “Mi vevin dât une biele cjamare a plan 
teren che e deve sul zardin e mi jeri sistemat culà cen- 
ce preocupami di savé cui che al jere a stàmi dongje. 
La matine dopo che o jeri rivàt, a pene dismot, o restai 
a viodi une maraveose creature che e vignive dongje dal 
gno jet par puartàmi il cafe. E jere une frute une vore 
zovine, dome di cutuardis agns, ma bielzà svilupade 
tant che une di disesiet. Blancje di carnision, e veve i 
voi neris e i cjavei neris ancje chei e lunes, intor e ve- 
ve dome une cjamese e une cotule leade par traviers, 
che i lassave mieze gjambe di für. Mi cjalave francje e 
Serene, come se si cognossessin di simpri. Mi domandà 
se il jet mi veve contentat”. 

O sin te Sierade dal 1742 e Casanova al à 17 agns. 
Cheste Lucia di Pasian, blancje cui voi neris e i cjavei 
neris, tant che i plasin lis feminis, e je la fie dal vuar- 
dian. I dis che e je contente che lui nol vedi un servidor, 

cussi i fasarà je di servidore. Daspò di doi dis, bevüt 
il cafè, Casanova i dis che, stant che al è frêt, se e vül 
scjaldasi e pues la tal jet cun lui. 

*- No i darai discomut? 

- No. Ma invezit se e ven dentri tó mari? 

- No pensarés mal. 

- Bon, ma sástu ce che o riscjin? 

- Sigúr, no soi migo une stupide: ma lui al è une per- 
sone a puest e soredut al è un predi. 

- Alore jentre, ma prime siere la puarte. 

- No, no, cuissà ce che a podaressin pensa”. 

Ancje se a stan par undis gnots tal stes jet, ducj e 
doi crots, Casanova al dîs di véle rispietade: la frute e 
je un agnul che dal sigür al deventarà prede dal prin 
cotolár che i metarà i voi intor, ma chel nol sarà lui. E 
samee une storie avonde “nete” tra doi frutats, che e 
finis cuant che Giacomo, ae fin di Setembar, al va a Vi- 
gnesie prometint a Lucia di tornà par Pasche. Lucia e 
samee contrafate, scuasit cuntun presentiment di di- 
sgracie. E di fat cuant che Casanova al rive a Pasian, 
“soredut par tornà a viodi la cjare Lucia”, no le cjate: 
la frute “francje e serene" di pócs més indaúr e je a pe- 
ne scjampade, incinte, cuntun servidôr dal cont di Mon- 
treál e nissun nol sa dulá che a son láts. 

Casanova al tornarà a cjatàle 15 agns dopo a Am- 
sterdam, intun musico, un local pucolent di tabac e di 
ai, dulà che si bëf in compagnie di sdrondinis che a fa- 
sin stomi. “Tal gno paîs no fasevi chest maladet mistir. 
O vevi 14 agns e o vivevi cun gno pari e cun mè ma- 
ri... O jeri a stà intun pais dal Friùl... Mi à sedusùt un 
cotolár...”. Ingropát, Casanova le cognòs: “Lucia, la amo- 
rose, la biele, la ingjenue Lucia che o vevi tant amat e 
che o vevi rispietàt dome par un scrupul sentimental...”. 
Casanova i regale doi ducáts e al scjampe vie. Le cja- 
tará di gnúf. simpri a Amsterdan, l'an dopo, cuant che, 

biel che al jentre intun musico, il so ami Rigerboos lu 
clamarà par non. 

Scoltant il non, une femine si met a cjalalu fis, lui 
al cir di mocâse ma jé i va dongje e e tache a fevelái. 
A van intune cjamare e Lucia i conte la só storie. Un 
bintar, un ciert L'Aigle, le veve menade a Triest a par- 
turi e culà le veve sfrutade par cualchi mês. Daspò un 
cjapitani di mar si jere inamorát di jê e al veve convint 
il bintar, che si faseve passá pal so om, a lá cun lui a 
Zante a ritirà marcjanziis. A Zante il bintar al jere lat 
soldat, ma daspò di 4 agns al veve disertat e le veve las- 
sade; jé e jere restade là fasint la prostitude par mangjá. 
Daspò e jere lade vie di Zante cuntune fantate une vo- 
re biele, che un uficiàl di marine inglés si jere inamorát 
di jé, e e jere lade in Ingletiere, là che e jere stade doi- 
trè agns, par vignî dopo in Olande. Cumò e viveve cun 
chel che i passavin lis bielis fantatis che a jerin a stà 
cun jè. “Sparide la bielece, no i jere restát altri che de- 
ventá rufiane. Nuie nol jere plui normal, a pensá ben, 
ma Lucia e veve dome che 33 agns: purtrop e dimo- 
strave di vë 50, e lis feminis a àn i agns che a dimo- 
strin di vë”. 

La tragjiche vite di Lucia, che in ché ore che le con- 
te e pare jù dós butiliis, no impressione plui di tant il 
nestri Giacomo. Di fat, intune cul so ami Rigerboos, si 
fas compagna di Lucia li di dôs bielis fantatis padoa- 
nis, e a van cun lór in cjamare a fa fraie in cuatri cun 
ostrighis, persut e vin. Ma Lucia i torne tal cjàf a Ca- 
sanova altris voltis. Al cirarà simpri di parale vie, dant 
la colpe al destin, ae fatalitàt, ae disfortune; al scrivarà 
ancje che dutis lis sôs feminis a án vút fortune te vi- 
te, biel che Lucia e je finide mal pal fat che lui le veve 
rispietade e cussi e jere lade cul prin cotolar che le ve- 
ve cjatade. Ma Casanova no si cjate in difiet. Al scrif Elio 
Bartolini, “La colpe e je di cui che al insegne a fa il mal, 

al disarès un moralist. Ma aromai par Casanova che- 
scj a son prejudizis. Si pintis di vë rispietát la virgjinitàt 
di Lucia, ma dome pal fat che le à lassade a un *mi- 
serabil” che al podarà puartàle nome che a finî male- 
mentri. Di cumò indevant lui si compuartarà intun mút 
une vore plui savi, lant daùr dal criteri plui semplic e 
plui natural: chel dal plasé”. 

Ma ce filosofie ise a stà daùr di chest müt di vivi lant 
daúr dal plasé? Al jere stat Lorenzo Valla, tal so De Vo- 
luptate, a di che il plasè al è l'unic mutif des azions dai 
oms. Ancje il jessi virtuós nol sarés altri che un sielzi 
jenfri doi plasés: ancje il cristian al opere dome pal so 
plasé, sedi che al vedi di sielzi il plasé de tiere, lassant 
pierdi chel dal cil, sedi che al vedi di fa il contrari. Na- 
turalmentri Casanova al è ancje om dai siei timps, e l'I- 
luminisim al presee une vore la Nature, par la cual dut 
ce che al è natural al pues jessi nome che bon e just. 

L'egoisim di Casanova al salte für te seconde per- 
manence a Pasian. Subit dopo di vé savüt de disgra- 
cie di Lucia, al scomence a stài daùr ae fioce de viele 
contesse Montreal, che e à 19 agns e che si à a pene 
maridade. Ai 3 di Marc, la di de Sense, la compagnie 
e va di Pasian a Visinal, a cjatà i Gozzi te lôr vile in ru- 
vine. Cuant che a tornin a Pasian, Casanova al rive a 
convinci la nuvice a là in biroc cun lui e, judát di un 
burlac, al rive ancje a cumbiná. E al comente cussi il 
so sucès: “Cussi disint, biel che mi insultave, le stren- 
zei par daùr e o utignii la plui complete vitorie che mai 
brâf gladiatór nol vedi vüt”. 

In sumis, Casanova al jere dal sigúr un farabut. 
Parcè inalore stoio a scrivi chest studi su di lui? Parcè 
che mi interessin la sò voie di vivi, la sò presunzion in- 
finide e il fogôr che al met tal fa lis robis. 

CJAPITUL III 


FURLANS A VIGNESIE 


Te Histoire de ma vie i Furlans, se a son nobii a son 
malsestats, se a son dal popul a fasin umii mistirs. Par 
di une, il puartadór di feràl, chel che al compagnave 
la int vie pe gnot - cussi a scrivin dutis lis notis di du- 
tis lis edizions -, al jere scuasit simpri furlan e in dia- 
let venezian al vignive clamat feralante o códega, pe- 
raule che salacor e ven dal gréc ó8nyóc (hodeghós), ven 
a stài "guide". A un di lor, un ciert Patissi, Casanova i 
da jù fuart su la man cuntun baston e chel, molat il 
ferál, al scjampe vie e al va a scuindisi intune stradu- 
te. Chest Patissi, che póc dopo al ven clamat crocheteur, 
ven a stái "fachin", e che al à vüt une man fracassa- 
de, al jere finit par fatalitàt e cence colpe intune aven- 
ture strambe dal zovin Casanova. 

Pompeo Molmenti, tal so La storia di Venezia nella 
vita privata, al scrif che in puescj fissats de citat si cja- 
tavin oms fidats che, cuntun feràl in man, a compa- 
gnavin tal scür chei che a podevin paiási cheste co- 
moditât. Intun disen di Gaetano Zompini l'om piturât 
al descrif cussi il so mistir: 


"De note ora ai teatri ora al redutto 
son quel che col feral serve de lume, 
e pur che i paga mi so andar per tutto". 


Molmenti al zonte che dopo dal 1732 a scomenca- 
rin a ilumina lis stradis cui lampions, ma no dutis, par 
la cuál il códega nol discompari, ma al restà in buine 
armonie cul impizzaferai. 

Par solit a Vignesie i Furlans a jerin fachins, faris, 
cjaliârs, marangons, camarirs. Lis feminis a jerin a ser- 
vizi o pùr a jerin baiis o lavanderis. I Cjargnei a jerin 
soredut cramárs che a vendevin “cotons”, ven a stái la- 
nis, bombás e ancje imprescj di len. Berengo, tal so La 
società veneta, al puarte une supliche dal Avost dal 
1771, là che i Comuns de Cjargne si lamentin dai 
Maltés e dai Napoletans, ancje lôr cramárs di ché vol- 
te, che a jerin deventáts parons di ogni ativitát di ven- 
dite. 

Naturál che i Furlans a fasessin ancje altri: con- 
sultant une statistiche des corporazions di arts e mi- 
stirs di Vignesie tal 1773, o ai cjatàt “64 Furlans spla- 
nadôrs” e “96 Furlans lustradórs” jenfri chei che a fa- 
sevin spiei. Facil che a fossin dopráts in parts secon- 
dariis de lavorazion, stant che lis industriis furlanis in 
ché volte a jerin la lavorazion dal ram, la tiessidure de 
sede e la fabriche di tele. Intune altre statistiche dal 
1770, Berengo al scrif che in Friùl a son 915 “carret- 
tieri, mulattieri e cavallanti”. 

Ma tornin ae Histoire de ma vie, al cjapitul XXXIX. 
Par fá rivá une só letare tal convent di Sante Marie dai 
Agnui a Muran, lá che eje a stá la biele e misteriose 
muinie M.M., Casanova, che al á la mascare, al clame 
un furlan e i da cuarante solts, plui o mancul 9 euros 
di cum. Al scrif che al varès fat mal a spietá che al 
tornás, stant che “Ca di noaltris i furlans a son sigúrs 
e fedéi come che a jerin dis agns indaúr i Savoiarts a 
Paris (Chez nous les fourlans sont si súrs et fideles que 
les Savoyards l'étaient à Paris il y a dix ans)". 

Passáts cinc o sis dis, lant fúr di un teatri, Casanova 
al torne a viodi il stes furlan “sa lanterne á la main (in 
sumis al jere un códega ancje chel!)”, lu clame e cen- 
ce gjavási la mascare i dis se lu cognôs. Chel i rispuint 
di no, inalore i domande se al á consegnát la letare al 

convent di Muran. Il furlan si fàs viodi une vore con- 
tent di ejatálu e i conte che al à consegnat la letare ae 
portinarie e che la dì dopo un so ami, furlan ancje lui, 
che si vevin incuintráts te portinarie, al è vignút a di- 
smovilu par dii di là subit a Muran, pal fat che la por- 
toniere dal convent e veve di fevelá cun lui. Al è lat e 
la portoniere lu à fat jentrá tal parlatori, lá che e jere 
une muinie biele “come la Bielestele (comme l'étoile du 
matin)” che i à fat un grum di domandis par rivà a cjatà 
chel che i veve scrite la letare. Dut dibant, stant che 
lui no lu saveve. Inalore la muinie i à fidade une leta- 
re, che se al rivave a consegnale i varès dat doi zechins, 
ven a stài plui o mancul 200 euros, e se nol rivave a 
consegnale al veve di tornà li di jé a Muran ogni di a 
mostrái la letare, e je i varès dat ogni volte cuarante 
solts. Par cumò al à bielzà vuadagnat 400 solts (90 eu- 
ros), ma al varès voie di vè ancje chei doi zechins. 

La letare le ten a cjase sot cláf, stant che al à póre 
di pierdile. Casanova nol à voie, ma la curiositát lu sbur- 
te a lei la letare, daspò - stant che l'ecuivoc si à sclarit 
— al rispuint cuntune altre letare, le sigjile e le da al fur- 
lan, che al à di puartále a Muran e consegnále dome 
tes mans de muinie. Il furlan lu promet e Casanova i 
da un zechin. 

Lassant stà la fedeltàt che Giacomo ur ricognòs, i 
Furlans a son tratàts une vore mal: “O ordeni a chest 
om... I disei di spietà für... Tu sés une canaie... No va- 
rai plui bisugne di lui E chei altris Furlans che o 
cjatin te Histoire de ma vie nol è che a sedin miór: dai 
doi che a son tai Plomps un, Nobili, al è un usurari, e 
chel altri, il cont Asquin, al è une vore tiràt. O vin ancje 
il miedi Dorigutti, che si fevele di lui intun pocjis di le- 
taris cjatadis a Dux. Chest “miedi furlan”, daspò di vë 
fat pierdi agns indaùr 16 dincj a Lorenzo Da Ponte tal 
curài un bugnon intune zenzie (lu veve fat par svindicási 

di lui!), tal 1784 al è a stà a Viene, là che al à in cure 
il patrizi venit Sebastiano Foscarini, che i à prescrite 
une diete une vore dure. Casanova al console l'ami Fo- 
scarini cuntune poesie: 


*...Un signor si dolce e umano 
fu da un medico furlano 
condannato ad aver fame! 

Ei ne' fisici suoi sogni 

con plausibile ragione 

ha trovato che abbisogni 
proibirgli il buon boccone...”. 


In sumis cui Furlans Casanova nol leve masse da- 
cuardi. Dal sigür miór cu lis furlanis, tant che la Lu- 
cia di Pasian e lis sürs Nanette e Marton di Vignesie, 
che - come che al conte tal cjapitul V de Histoire de ma 
vie — si fasin concuistà ancje par vie des dôs butiliis di 
vin di Cipri, dolc e une vore fuart, che Giacomo al à 
puartât. Lant daür di Gugitz, a jerin fiis dal cont Gia- 
como Savorgnan, di un branc de nobile famee furlane 
che e jere a stà a Vignesie fin dal 1300. Tal 1745 Na- 
nette si maridarà cuntun cont R.; Marton invezit, co- 
me che Casanova al scrif tal cjapitul XLVIII, e finirà par 
là muinie intun convent di Muran, dulà che e murirà 
a 28 agns “in odór di santitàt". Prime di muri e disarà 
a M.M. che Casanova “al è un om pericolôs, che une 
fantate e à di stà in vuaite di lui". 

CJAPITUL IV 


CASANOVA E LA FURLANE 


Te Histoire de ma vie Casanova dispès al bale mi- 
nuets, contradancis e altris bai di societàt che a jerin 
di mode tai siei timps, ma il bal che al samee che al ve- 
di miôr al è la “furlane”. Di fat lu cjatin che le bale tal 
parlatori grant dal convent di Sante Marie dai Agnui di 
Muran tal 1754; li dal Eletôr di Baviere a Bonn tal 1760 
e a Milan tal 1763, ancje se la descrizion plui comple- 
te e plui precise le cjatin tal cjapitul XIV de Histoire de 
ma vie, e o sin a Costantinopoli tal 1745, in ocasion dal 
bal a cjase di Ismail effendi. Cheste le conte di Casa- 
nova: 

“Daspò cualchi di, biel che o gustavi li dal passià 
Osman, o cjatai Ismail effendi, che mi fase grandis di- 
mostrazions di amicizie. Jes tornai, lassant pierdi lis 
cridadis che mi indrecà parcè che no jeri plui lat a gu- 
sta li di lui. Ma no podei fà di mancul di acetà un so 
gnaf invit e di fat, la di fissade, o lei li di lui cun Bon- 
neval e, daspò vë gustat, o podei gjoldimi un spetacul 
une vore biel: sclafs napoletans oms e feminis a fase- 
rin une pantumime e a balarin danzis calabresis. Bon- 
neval al fevelà de danze di Vignesie clamade “furlane” 
e, stant che Ismail al mostrà di jessi curiòs, i disei che 
nol jere pussibil fâje viodi cence une balarine dal gno 
pais e cence un violinist che al cognossès la musiche. 
O cjapai sù un violin e o scomençai a suná ma, ancje 
se si fos cjatade la balarine, no varès podût sunà e balà 
tal stes timp. Inalore Ismail si alcà e al le a di alc a un 
eunuc; l'eunuc al le für e passáts pócs minúts al tornà 
e isunsurà ale te orele. Ismail mi disè che la balarine 

le veve, e jo i rispuindei che o varessin cjatát ancje il 
violinist, se al ves mandat cualchidun al palac venit 
cuntun gno biliet. Intun moment dut al fo pront. O scri- 
vei il biliet. Ismail lu fasè puartà e daspò di mieze ore 
al rivà un donzel dal bailo Donà cul so violin. A pene 
che al fo rivat il violinist, si vierzè une puarte tal cjan- 
ton de sale e e vigni für une biele femine cu la muse 
cuvierte cuntune mascare oval di vilùt neri, chés che 
a Vignesie lis clamin “moretis”. Il compari de masca- 
re al maraveà e al incjantà ducj chei che a jerin li, parcè 
che al jere impussibil spietàsi une creature plui inte- 
ressante, sedi pe bielece sedi pe elegance. La dee si metè 
in posizion, jo o fasei compagn e o balarin insiemit sis 
furlanis une daúr di ché altre. xs 

> Ae fino jeri cence flat, stant che la furlane e la plui 
discjadenade (plus violente) des danzis venitis. Ma la 
biele balarine, drete e ferme, no sameave strache nancje 
un tichinin e e sameave volé sfidàmi. Cuant che e fa- 
seve la pirule, che e je la figure plui sfadiose, e sameave 
jevasi par aiar. O jeri für di me pe maravee, parce che 
no mi visavi di vé viodút danza chest bal cussì ben 
nancje a Vignesie. 

Daspò vé polsát un póc, ancje se mi vergognavi de 
mé debolece, o lei di gnüf dongje de femine e i disei: 
"Ancjemó sis e dopo vonde, se no tu vuelis viodimi 
muart”. 

Salacor mi varés rispuindút, se e ves podút, ma cun 
ché mascare no si rive a di nuie. Ma mi de di scuindon 
une strete di man che e voleve di dut e dopo altris sis 
furlanis l'eunuc al vierzé la puarte e la femine e dispari". 

La note e spieghe che la furlane e jere une danze di 
origjin furlane cuntune ande une vore vivarose, che e 
sameave ae "giga", cuntun ritmi par solit ternari (3/4). 

Nüf agns dopo tal convent di Muran, mascarát di 
Pierrot, il so custum preferit, Casanova al bale prime 

il minuet e dopo dodis furlanis “cuntun furôr di diaul” 
fin cuant che, strac muart, nol reste cence flat. A Bonn, 
in ocasion dal bal dal Eletôr di Baviere, daspò vë balát 
contradanzis e bai tipics des provinciis todescjis, stant 
che a son dòs feminis che a son buinis di bala la fur- 
lane — a jerin dal sigúr balarinis dal cuarp di bal dal 
Eletôr, che a jerin scuasit dutis talianis — e stant che 
l'Eletor al à voie di viodi, Casanova si bute. "La furla- 
ne, al torne a di tal cjapitul XVIII dal II volum, come 
che si sa, al è un bal venezian, dal sigùr il bal plui mo- 
vimentat che si cjate in Europe. Si bale in doi e stant 
che jo o vevi dos damis che si alternavin, par póc no 
mi vignì imbast, Daspò dodis o tredis bai, sfinît, o do- 
mandai pietát”. Che la furlane al fos un bal une vore 
sfadiós al ven confermát dal fat che tal 1763, a 38 agns, 
cuant che lu bale pe ultime volte, Casanova dopo do- 
me tré furlanis al è bielzà cence flat. 

Mi ven tal cjaf la teorie dal puar Gilberto Pressac-' 
co, valent musicist e studiòs di credit internazional, che 
cu la só muart al à lassát un vueit te culture furlane. 
Poben, Pressacco al veve contribuit ae më biografie dal 
musicist Piero Pezzè, publicade de Kappa Vu di Udin 
tal 1995, cuntune sò Analisi della produzione corale, là 
che al veve scrit ancje de furlane. Di fat Pezzè si jere 
ancje lui interessat ae furlane e tal 1962 al veve publicat 
in Avanti cul brun!... un saç su cheste danze, ricostruint 
la storie dal bal e des sòs variantis, rivant a disegnà il 
leam jenfri lis dôs furlanis, une cressude cul contribút 
venezian e francés (e je chè di Casanova), e une altre 
che e varès vút ae só origjin un contribút scláf ancjemó 
no masse ben definît, che si podeve sclarî, al scriveve_ 
Pezzè, “dome cuntune rigorose analisi comparade des 
dos tradizions”. E al concludeve cussì: “Al samee che 
e sedi stade propite la Sclave a jessi clamade Furlane 
tai prins dal Núfcent”, afermazion che i veve procuràt 

.critichis-e inimiciziis, come che par solit al capite a cui 
che in Friúl si permet di di che dai Sclafs al pues rivá 
ancje ale di bon... 

Cumò o soi che o voi für dai semenáts. Po ben, Pres- 
sacco al tornave a puartá la furlane aes danzis sacris. 
Daúr di lui lis espressions furlanis fà lis marculis, fà 
lis marcoletis, marcolà, a vevin a ce fa cu la danze sa- 
cre. Ancje in Provence si cjate un toponim Marcoule e 

— une danze liturgjiche che si clame cazzole, che nus ri- 
cuarde cracole, scracule, scjaracule, e une tripette che 
nus ricuarde il furlan trepetà (salacor ducj e doi a ve- 
gnin dal latin tripudium). Dutis chestis peraulis a dan 
la idee di une foghe, di une gjonde, di un smanec che 
a samein ai salts, ai bai. aes pirulis, aes marculis, che 
a son i stes de furlane, e di fat Casanova al fevele des 
pirulis e dal grant zirà di un bal indiaulat e une vore 
sfadiós. Lis plui antighis testemoneancis su la glesie 
di Sant Marc in Alessandrie a ricuardin l'ús de danze 
sacre o liturgjiche dai estatics Terapeutis egjizians, ma 
a son ancje i bai dai Dervis e Davide che al bale biel 
che a traspuartin la arcje de aleance. In sumis, la origjin 
orientàl e je sigure, stant che si dopre il tamburel, stru- 
ment che nol è nuie furlan. e in conclusion la furlane 
e podarès jessi une danze sacre di origjin ebraiche, 
puartade a Aquilee di Sant Marc cul vescul Ermacora 
tant che intermediari, e daspò finide tes isulis de la- 
gune venite intune cui abitants de campagne di Aqui- 
lee. Cheste teorie e jere stade sostignude di Pressacco 
ancje suntune riviste publicade a Tel Aviv. . 

La furlane e ve un moment di glorie al principi dal 
Nüfcent, stant che il pape Pio X al varés dit: "Ma parce 
no balino la furlane?". Il pape, che le veve cognossu- 
de cuant che al jere patriarcje di Vignesie, le conside- 
rave un bal inocent a confront dal scandalós tango che 
al rivave de Argjentine. E cussi la furlane e fo clama- 

de “il bal dal pape”. Un bal che al ispirà une vore di com- 
-positôrs come Campra, Telemann. Couperin, Bach, Ra- 
vel e Pizzetti, e ca in Friùl soredut Tita Marzuttini, Lui- 
gi Cuoghi e Piero Pezzè. Chest ultin le à metude intu- 
ne sò composizion par piano, Partita, componude fra 
l'Otubar 1953 e il Zenar 1954. 

A jerin agns une vore biei ca in Friúl, sedi pal estri 
creatif sedi pe situazion politiche-social, che a tirarin 
indevant dal 1945 al 1955 e che a finirin cui fats de 
Ongjarie (tal gno libri ju ai clamats I agns de speran- 
ce). Ta chel prin dopovuere a Udin al jere dut un fer- 
ment: pardut iniziativis culturáls, circui gnüfs, mostris 
di piture, concerts, conferencis. I personacs de cultu- 
re e de politiche si frecuentavin, si incuintravin, a di- 
scutevin, a barufavin: a jerin i trè Basaldella, Pasoli- 
ni, Zigaina, Mario e Domenico Cerroni, Elio Bartolini, 
Oliviero Bianchi, Nico Naldini, Bruno Pignoni, Giulio 
Trasanna, Vittorio Marangone, Giovanni Ragagnin, Um- 
berto Chiarcossi, Ferdinando Mautino, Mario Lizzero, 
Gino Beltrame, Loris Fortuna, Rodolfo Castiglione, Er- 
mes Midena, Guido Tavagnacco, Toffolo Anzil, Lucia- 
no Morandini, i fradis Piccini, il zovin Tito Maniacco... 

1 Pezzè a levin dacuardi soredut cui Midena e cun 

Dino Basaldella, e di fat la Partita par piano e je fate 
di cine sezions: la Bourrée dedicade a Dino, la Sara- 
banda a Ermes Midena, il Minuetto a Ines Morandini, 
la femine di Midena, e la Furlana detta La popona ae 
só femine Gigliola. Il timp di cheste La popona al è "al- 
legro e vigoroso”, e cui che al à cognossút Gigliola al 

pues capi cetant che al va ben. 

CJAPITUL V 


UN FURLAN TAI PLOMPS: 
SGUALDO NOBILI 


Il mont al è plen di “casanoviscj”, che a saressin i 
studiôs di Giacomo Casanova. Nol è facil jessi un “ca- 
sanovist”: si varès di cognossi prime di dut la Histoire 
de ma vie, e no dome la sò prime edizion, che si cla- 
mave Mémoires, publicade jenfri il 1822 e il 1828, ma 
ancje chés altris, plui o mancul diviersis, par esempli 
la Schultz, la Flammarion, ché de La Sirène, in 12 vo- 
lums publicáts fra il 1924 e il 1935, ché de Brockhaus- 
Plon, Wiesbaden-Paris, vignude für fra il 1960 e il 1962, 
voltade par talian di Pietro Chiara e Federico Ronco- 
roni e publicade di Mondadori tal 1983 in 3 volums (plui 
di 3.000 pagjinis!). 

Ma in plui de Histoire de ma vie Casanova al à scrit 
il romanç fantastic Jcosameron, comediis, libei, un stu- 
di matematic su la soluzion dal problem deliac (il do- 
pleament dal cubi), une traduzion parziál de Iliade par 
talian e par venezian, une storie dai fats di Polonie pu- 
blicade a Gurize (o fevelarin di che intun altri cjapitul), 
la Fuga dai Piombi, Il duello e dopo prosis variis, criti- 
chis leterariis, viers di ocasion, poesiis di amór e un 
grum di letaris. 

Il casanovist al à ancje di stà daùr aes rivistis, là che 
ducj i studiôs dal mont si passin informazions e co- 
municazions. E je une bibliografie che no finis plui, che 
Rives Child, un casanovist ingles, le veve metude in zor- 
nade ae fin dai agns Cincuante, e e cjapave dentri bielzà 
in ché volte plui di mil volums, cence conta i films, i 
balets, lis oparis teatráls, radiofonichis, musicals. Te 

Histoire de ma vie si cjatin plui o mancul 1400 perso- 
nacs, che tancj di lor nancje in di di vue no si sa cui 
che a son, ancje pal fat che Casanova stes al à volüt 
dispès scuindinus la lòr identitàt, e alore a son tancj 
casanoviscj che a cirin di scuvierzile. Chest al capite 
no dome in Italie, stant che Casanova al è stàt un grant 
viazadôr european e al à vút pardut aventuris cun fe- 
minis ma al à ancje incuintrát personacs famòs, tant 
che Rousseau, Voltaire, Fontenelle, Crebillon, de Ber- 
nis, la Pompadour, tant par stà in France, e daspò Fi- 
dri Il in Prussie e la zarine Catarine in Russie e Josef 
II in Austrie e il re di Polonie e il cont di Aranda in Spa- 
gne e il Grant Eletôr di Baviere e dute la nobiltàt eu- 
Topeane e ducj i atòrs e lis atoris e lis balarinis e lis cjan- 
toris e i aventurirs plui famós dal Sietcent, tant che Ca- 
gliostro e Saint Germain, e oms di culture tant che Da 
Ponte, Algarotti, Verri, Gozzi, Goldoni, Metastasio, Chia- 
ri, Casti. Par chest motif i casanoviscj di ducj i pais eu- 
ropeans a van daür des olmis di Casanova, a studiin 
i siei moviments, i incuintris che al à fat, a cirin di con- 
trolà lis datis, lis notiziis, la identitàt dai personacs mi- 
steriòs... 
Ma tornin a chest furlan che Casanova al cjate tai 
Plomps. Nol è il so prin compagn di cele, il prin al jere 
stat un ciert Maggiorin, che al restarà cinc agns tes pre- 
sons ditis “Le Quattro” e daspò dis agns in confin a Ce- 
rigo. che e sarès la isule di Citere, par vë mitude incinte 
la uniche fie dal cont X.X...Casanova al plate il non dal 
cont, ma i casanoviscj a àn scuviert che al jere il cont 
visentin Giorgio Marchetti, e chest Maggiorini si clamave 
Lorenzo Mazzetta e al jere il camarir dal cont, biel che 
la fantate incinte e jere une gnece dal cont, di cognon 
Pagello. Dut cas la pene mi samee spropositade: cetancj 
agns varessial vùt di stà alore in preson Casanova, che 
al veve metudis incintis feminis di mieze Europe? 

Po ben, tornin a chest furlan che si clamave Sgual- 
do Nobili e che al ven metùt te cele di Casanova vot dis 
dopo che al è lat vie chel altri. Sgualdo al à cincuante 
agns, al è alt ma un pòc plet e scarm, al à une bocje 
grande plene di dincj lunes e cragnòs, voi picui morons 
e lunes ceis ros, une piruche taronde e nere, che e spu- 
ce di vueli, il vistit di panine grise e di pòc presit. Al se- 
condin che i domande bécs pal gustà, i dis di no vë nuie, 
e cussì chel i puarte une lire e mieze di galete e un bocal 
di otime aghe. A Casanova i fas dul e al divît cun lui il 
so gusta, disintji che al à fat une falope a no puartá 
bécs. Chel altri i rispuint che lui al à bécs, “ma no si 
à di dilu a chés arpiis!”. 

Daspò al conte che si clame Sgualdo Nobili e che so 
pari, contadin, al veve volút che al imparàs a scrivi. Da- 
spò che al jere muart, i veve lassát une cjasute cun- 
tun tocut di tiere in Friùl, a une zornade di strade di 
Udin. Al zonte di jessisi trasferit a Vignesie dis agns pri- 
me, par colpe di un riuat clamat Cuar che masse di- 
spès i faseve dams. 

Po ben, i Cuars a son doi: un al passe par Sant Zorç 
di Noiár, dulà che o soi nassút jo, e dopo si da dongje 
cu la Ausse par butási te lagune di Maran, ma chel al 
è un flum trancuil che nol fås dams cumò e nancje ju 
faseve dal Sietcent; chel altri al nas dongje di Maian e 
si bute tal Stele sot Codroip. Alore il pais di Sgualdo 
Nobili al jere a stà a une zornade di strade di chest se- 
cont Cuar. Tai verbài dal so procès no si cjate nuie al- 
tri che il non, che al sarès Carlo. Curiel, tal so articul 
Il Friuli nei Mémoires di Giacomo Casanova, publicat su 
Ce Fastu? tal 1933, al pense che si clamás Carlo Osval- 
do, tant che Goldoni. No si cjate nuie altri, nancje tal 
saç di Mario Brunetti I compagni di Giacomo Casano- 
va sotto i Piombi, publicat ai 15 di Jugn dal 1914 su la 
Rivista d'Italia. 

Chest al sarès propite un lavôr di casanoviscj: Ca- 
sanova al à scrit che si clamave Nobili, che al jere a stà 
a une zornade di strade di Udin, dongje dal Cuar, che 
plui o mancul tal 1745 al veve vendude la cjase e al je- 
re lat a stà a Vignesie... Si varès di rimontà aes bren- 
tanis dal Cuar; jo o soi stát al Consorzi di Bonifiche e 
o ai cjatàt un Piano di sistemazione del bacino idrografico 
Corno-Stella, prontát tal 1969. No ai cjatat la part sto- 
riche, ma ancje di pôc il Cuar al à vút brentanis ece- 
zionals, tant che tal 1920: un metri di aghe a Bean e 
a Pantianins e un metri e mieç a Rodean dal Bas e a 
Cosean. Cirint tal elenc telefonic si puedin cjatà i No- 
bile o Nobili: 2 a San Denél, 6 a Feagne, 4 a San Vit di 
Feagne, 2 a Meret di Tombe, 1 a Morùs. Daspò di vë 
cjatat il paîs lant daùr ae distance di Udin e aes bren- 
tanis dal Cuar, si à di cjatà l'at di nassite e il contrat 
di vendite de cjase. 

Cumò tornin al nestri Sgualdo Nobili. Ce aial cum- 
binát? Al à vendút la só cjasute par vot mil liris, plui 
o mancul trente mil euros di vué e si à trasferit a Vi- 
gnesie, “là che un om che al ves voie di lavorà, cuntun 
capital come il gno al sarès rivât a vivi une vore facil- 
mentri prestant bécs a pegn”. Si cjape une cjasute in 
afit tal cuartir dal Canal Regio, le mobilie e al reste culà 
doi agns, trancuil, vuadagnant dis mil liris, un 44.000 
euros di vue, sigúr che in curt al sarès deventát dis vol- 

tis plui siór. Ma i capite une robe che i gambie la vite: 
al preste doi zechins a un ebreu, che i da in pegn di- 
viers libris ben leáts. Fra chei libris si cjate ancje La Sa- 
pienza di Charron, che la só leture lu imborece: “Al di- 
libere di ducj i prejudizis che o vin contrat cuant che 
si jere fruts e des póris di une vite future, al vierg i voi, 
al mostre la strade de felicitàt e al fas deventà savints”. 

Casanova, tal II cjapitul dal II volum de Histoire de 
ma vie, al conte che Nobili, dopo che il libri di Charron 

lu à diliberât dai scrupui e des falsis imagjins che al 
veve dentri di lui, al veve svilupát il so cumierc e in sis 
agns al veve vuadagnát sis mil florins, ven a stài plui 
o mancul 135.000 euros, parcè che intune citàt siore 
tant che Vignesie, il züc, il vizi e la pocje voie di lavora 
a fasin vivi tancj di lór a sdavás vie, par la cuál a án 
simpri bisugne di bécs, e chei che a son drets a profi- 
tin di ce che i mats a stracin. Sgualdo al va indevant 
cussi: "Plui o mancul tré agns indaúr, o cognossei un 
ciert cont Seriman che, savüt dal gno snait pai afàrs, 
mi preà di lassái invisti tai miei trafics 500 zechins 
(50.000 euros di cumò, nda) e di dài la metàt dal vua- 
dagn. Si contentà di une mé ricevude, là che jo mi im- 
pegnavi a tornái indaür i bécs che mi veve dat. Dopo 
un an i dei 75 zechins (7.500 euros, nda), ven a stài il 
cuindis par cent dal capitàl. Mi lassà une ricevude, ma 
si declarà malcontent. Al veve tuart, parcé che jo o ve- 
vi avonde bécs miei, par la cual no vevi podut invisti i 
siei. Il secont an, par pure gjenerositát, o fasei compagn, 
ma o tacarin a cuistionà e lui mi domandà di tornài il 
capitàl. Jo i rispuindei che i vares tornâts i bécs gja- 
vant i 150 zechins che i vevi bielzà dàt. Si inrabià e mi 
fasè clamá in tribunál, stant che al pretindeve di vë in- 
daúr ducj i siei bécs. O foi difindút di un brâf avocat 
che al rivà a procurámi une sprolungje di doi agns. Tré 
més indaür mi proponerin un justament ma jo o re- 
fudai. Stant che o vevi póre di cualchi violence, mi in- 
drecai al abât Giustiniani, un intermediari dal marchés 
di Monteallegre, ambassadôr di Spagne, che mi fità une 
cjasute su la Lista, un puest là che si pues stà sigürs 
di no vé brutis sorpresis. Aromai o vevi intenzion di 
torna al cont Seriman i siei bécs, ma o pretindevi di tra- 
tigni almancul i 100 zechins che o vevi spindüt pe cau- 
se che mi veve fat cuintri. Il gno avocat vot dis indaür 
si à incuintrât a cjase me cul avocat dal cont. Ur ai mo- 

strat intune borse i 250 zechins che o jeri pront a tornái, 
no une lire in plui, ma a son lats vie ducj e doi mal- 
contents. Tré dis indaùr l'abàt Giustiniani mi à 
informat che l'ambassadôr al veve permetùt ai Incui- 
sitórs di manda i lor brics a percuisimi la cjase. Jo no 
savevi che si podés fa une robe compagne. O ai spietát 
la visite cun cùr salt, no cence vè proviodùt prime a me- 
ti al sigür ducj i miei bëçs. No varès mai pensat che 
l'ambassadôr al varès permetùt ai brics di arestámi, ma 
no àn esitât a falu. Al cricá dal di al è rivàt Messer Gran- 
de e mi à domandat 350 zechins. I ai rispuindút che 
no vevi une lire, e lui mi à arestat. E cumò ve che o soi 

La usure e jere praticade a Vignesie no dome dai 
Ebreus, ma ancje di personacs impuartants, tant che 
il cont Bonomo Algarotti e labát Alvise Grimani, e par- 
fin di atórs come Andrea Corrini, Pantalon une vore 
famós. Casanova nol pues vé simpatie par un usurár, 
che al fos ebreu, venezian o furlan, pal fat che ancje 
lui al veve vùt = e plui di une volte — bisugne dai 
usurárs. E alore ve che al va indevant: “Scoltade du- 
te la conte, o fasei cualchi riflession sul infam brigant 
che mi vevin metùt in cele e sul onòr che mi veve fat 
cul judicámi brigant tant che lui, stant che mi veve 
contát dute la sò storie, spietant che i des rason. Par 
tré dis di file mi tocjà supámi i siei stupits discors, plens 
di citazions di Charron, e cheste robe mi cunvincè che 
e je vere la detule che e dis: “Sta atent di cui che al à 
let dome che un libri”. Charron lu veve convertit al atei- 
sim e lui si ‘ndi svantave cence pudór". 

Dopo cuatri dis, Sgualdo Nobili al ven clamát a fe- 
velà cul segretari. Si vistis in premure e, invezit des sòs, 
al cjape sù lis scarpis di Casanova. Daspò mieze ore al 
torne vaint e al va a cjapà doi sacuts cun 350 zechins 
che al veve scuindút tes sós scarpis (ve ca parcè che 

al veve cjapadis chés di Casanova!) e ju puarte al se- 
gretari: cussì al ven diliberât. La conte di Casanova e 
je confermade di une Annotazione dai Incuisitôrs di Stàt 
dal 16 Dicembar, là che al è scrit cussì: “Carlo Nobili, 


daspò che il segretari i de une amonizion, al fo mandat 
libar". 

CJAPITUL VI 


UN ALTRI FURLAN TAI PLOMPS: 
IL CONT ANDREE ASQUINI 


Tai Plomps Casanova al ven trasferit intune cele plui 
comode: grande, lusorose, cun doi biei barcons che a 
fasin viodi Vignesie. Ma lui al veve miôr la cele di pri- 
me, ancje se e jere piçule, basse, cjalde e plene di su- 
riis e di pulçs. Parcè po? 

Parcè che cuntun baston di fier spicát al jere za rivát 
a fa une biele buse tal solár de só cele, sbusant tré 
strâts di breis e un di marmorin, par la cuál la vie di 
scjampà e jere biele che pronte. Cumò che lu àn gam- 
biat di cele al à di pensá a alc altri. Al rive a tigni un 
contat cuntune cele li dongje, e di ché cele i rive un li- 
bri che al à dentri un piçul sfuei scrit par latin. “Jo che 
o scrif o soi Marino Balbi, nobil venezian e regolár So- 
masc. Il gno compagn di cele al è il cont Andree Asquin 

di Udin, capital dal Friùl. Mi da la incarghe di dii che 
al pues disponi di ducj i siei libris. Su la schene di che- 
St indi cjatarà la note”. 

Marino Balbi lu vevin metùt in preson tal Novembar 
dal 1754, parcè che al veve metudis incintis, une do- 
po ché altre, trè famulis: al veve di jessi di mode, in chè 
volte... Il cont Andree Asquin, o Asquini, al jere stát in- 
vezit condanát ae preson a vite, cuntune sentence dal 
20 Setembar 1753, par mutifs une vore diferents. Di 
fat intune sò letare Balbi al informave Casanova che 
il cont Asquini al veve setante agns e nol podeve nancje 
movisi par vie che al veve une panze une vore grues- 
se e une gjambe rote di poc, che je vevin justade mal. 
Al zonte che il cont nol jere siôr e che al faseve l'avo- 

cat a Udin: tal Consei citadin al difindeve i contadins 
cuintri dai nobii che a volevin puartàur vie il dirit di vot 
tes assembleis provincials. Inalore, stant che lis pre- 
tesis dai contadins a jerin une turbative dal ordin, i no- 
bii a vevin fat ricors al tribunal dai Incuisitôrs e chei 
a vevin ordenát al cont Asquin di bandona i siei clients. 
Ma il cont ur veve rispuindút che lis lecs de citát i per- 
metevin di difindi la costituzion, e si jere refudat di 
ubidi. Inalore i Incuisitôrs lu vevin fat arestà e lu ve- 
vin sierât tai Plomps, là che al steve di cinc agns. Ca- 
sanova al zonte che il cont Asquin al riceveve, tant che 
lui, 50 solts (11 euros) in di, e che al veve il permès di 
tignisai. Balbi, che nol veve mai un carantan, al mali- 
gnave simpri su la avarizie dal cont. 

Chest cont Asquini, che al samearès un difensôr dai 
puars, un Robin Hood furlan, al jere recidif, tant che 
si ven a savé di une Annotazione dai Incuisitórs dal 9 
di Avost dal 1753. Di fat bielzà tal 1744 al veve vút ce 
fà cul tribunál, ma dut al jere finit cuntune amonizion 
severe. Par chest mutif la seconde volte lu vevin con- 
danát ae preson a vite. La Annotazione e fevele di con- 
tesis une vore danosis pe citàt di Udin, tiziadis di An- 
drea Asquini cancelir dai Deputáts, par la cuál i In- 
cuisitórs a vevin domandat informazions al Lutignint 
di Udin, che al jere Giacomo Miani, e a chei che a je- 
rin státs Lutignints prime di lui, e ancje al Proveditór 
gjeneräl di Palme: ducj a varessin confermat lis acu- 
sis. 

Si fevele di tristerie, di vé causát barufis tra i nobii 
e i feudataris furlans pal Cavalirât di Malte, di cjartis 
falsificadis par sostigni lis sôs pretesis. Si cjate ancje 
la documentazion dal procés, e la relazion dal Lutignint 
Miani, che e à dentri lis acusis, ven a stái vé saborat 
contesis tra il Parlament, che al rapresentave la nobiltat 
feudál, e la Contadinance, une istituzion fondade par 

difindi i contadins. Asquini al tignive par lor, ma al varés 
profitàt dal titul di Cancelîr de Patrie dal Friùl - biel che 
al jere dome che un scriturál dai Deputáts, elet tal 1739 
^, tignint ancje la incarghe di Cancelîr de Contadinance, 
che no jere compatibile cun ché altre. Si varès ancje 
oponút ae elezion di gnúfs sindics de Contadinance, do- 
mandant al Senât une sprolungje che e veve di judà i 
siei amis. Al varès ancje acusat falsementri di robariis 
un cassir de Contadinance: al varès alterát libris di cas- 
se, boletaris e cjartis publichis, e ‘ndi varès ancje puar- 
tadis tal forest. Al varès simpri sustignút cun ricors cen- 
ce fondament la Contadinance, parcè che e ves plui au- 
toritát, e al varès cuistát influence sui sindics e sui al- 
tris rapresentants de Contadinance, profitant par fà i 
interès dai siei amis. 

Cjalant dutis chestis acusis - che a son tantis, ancje 
masse! - si pues cjatà un acaniment che nus fas pen- 
sà che Asquini al fos un om une vore di fiat e di azion, 
€ che la sò opare e smiràs a otigni plui autonomie, a 
diliberàsi dal control strent di scjafoià di Vignesie. In- 
sumis il cont Asquini al sarès stât un dai prins auto- 
nomiscj furlans, e di fat Vignesie lu stimave une vore 
pericolôs! Casanova, che al cognosseve ben i oms, al 
veve nasát che al jere une persone oneste, e i veve spleát 
il so plan par scjampä, proponintji ancje di sejampá cun 
lui e cun Balbi. Cuant che Balbi al rive a sfondrà il so- 
fit de cele cul famòs baston di fier, Casanova al va pri- 
me di dut a saluda il cont Asquini. Al scrif di vé cjapat 
a bracecuel “chel vieli disfortunat” e di vë capit a colp 
che nol varés podút frontà i pericui par scjampá. Di fat 
aromai Casanova al à decidút che lui e Balbi a scjam- 
paran dal cuviert di bandons di plomp. Il cont si fàs 
Spleà ben il plan, che i samee une vore azardós. “Jo, 
al zonte, no ai cür di compagnáus. O restarai culi a preá 
Diu par voaltris”, 

Casanova al rive a fási une cuarde di sessante me- 
tris, al fas une largje buse tes breis dal cuviert, al tire 
sù un bandon di plomp, lu plee e al cjale für. Dut ben, 
ma no si pues sejampá daurman: bisugne spietà che 
la lune e ledi a mont. Di fat si viodaressin lis lor om- 
bris in place Sant Marc. Inalore vie pes trè oris che a 
mancjin al tramont de lune Casanova al reste a tabaiá 
cul cont Asquini e i domande bécs. Il “vieli disfortunàt" 
al scomence a dii cun dolcece che par sejampá no co- 
ventin bécs, che dut cas lui no ju à. Al zonte di vë une 
famee cun tancj di lôr e che se Casanova al fos muart 
i bécs dats a imprest a saressin láts pierdüts e dopo 
al tire indevant cun altris scusis, “che a smiravin du- 
tis a mascará la só avarizie”. Casanova al scrif di vëi 
fevelàt mieze ore, puartant un grum di buinis resons, 
“ma resons dal gjenar no àn mai fat prese, di simpri 
incà, par vie che cui che lis dopre nol rivarà mai a sli- 
drisá la avarizie". 

Casanova al volarès vé 30 zechins (3.000 euros di 
vué). Il cont Asquini i domande se si contentarés di 2 
(200 euros). Casanova si contente e inalore il cont i da 
i doi zechins. Ma se, daspò di vé fat un zir sul cuviert, 
si fos rindút cont che al jere miór restá in cele, al varès 
vût di tornájai. Casanova jal promet. Intant che a son 
daür a là sul cuviert, il cont al tache a di che al sarès 
tant plui savint lassà pierdi dut e, tant che un bráf avo- 
cat, lu dimostre cuntun lunc discors, là che al elenche 
dutis lis dificoltáts: il rimpinási fin sù; lis luminariis, 
sieradis di gatars e lontanis dal ór dal cuviert; nissun 
puest par leà lis cuardis. No puedin là jù de bande de 
loze par vie che ju viodaressin; no puedin là jù de ban- 
de de glesie parcé che a restaressin sierâts dentri; no 
puedin là jú de bande dal curtil dal palac parce che lis 
vuardiis a fasin la ronde; a podaressin la jù dome de 
bande dal canal, ma al covente vé une gondole, se no 

si à di nada fin a Sante Apolonie; se dopo a sbrissin sui 
bandons di plomp, colant tal canal póc font si spaca- 
ran lis gjambis o i bracs, se ur va ben... 

“Par di la veretát, al comente Casanova, chel che lu 
infogave cussi tant al jere il pinsîr dai doi zechins che 
jo o varès vüt di tornái se mi ves convincút a restà in 
cele”. Casanova al scolte cun pazience, daspò i lasse 
al cont ducj i siei libris e si fàs prestà cjarte, pene e 
ingjustri, che il cont al ten cun lui ancje se al è une vo- 
re proibit, e al scrif ai Incuisitôrs la famose letare che 
e scomence cun “Non moriar sed vivam, et narrabo ope- 
ra domini”. La lune aromai e je lade a mont. “O leai tes 
spalis di Balbi di une bande metát des cuardis e di ché 
altre il pac cui siei peçots. Jo o fasei compagn, daspò 
ducj e doi, in maniis di cjamese, cul cjapiel tal cjàf, o 
lerin ae aventure. E quindi uscimmo a rimirar le stelle”. 

Cussi al scomence il lunc torzeoná di Casanova pe 
Europe. Il cont Asquini invezit al rivarà a scjampà ai 
10 di Zenár dal 1762, ven a stài siet agns dopo, intu- 
ne cun altris sedis presonîrs, che tra di lor al jere ancje 
chel Lorenzo Mazzetta che al jere stat il prin compagn 
di cele di Casanova, che di lui o vin za fevelat. I Incui- 
sitôrs a fasaran une inchieste e a scuvierzaran che tes 
“Quattro”, che a saressin lis "Preson Gnovis" nissun nol 
jere mai jentrát tes celis a få un control tai ultins tren- 
te més e che i presonîrs a podevin ricevi dut ce che a 
volevin, ancje lis robis plui proibidis, naturalmentri 
paiant: la coruzion a Vignesie e jere simpri un grum di 
mode! 

Daspò di cheste evasion i Incuisitôrs a studiarin cui 
che al jere tant pericolós di mertà di jessi cirút, e a fis- 

sarin di ciri il cont Asquini e Antonio Michiellini. A or- 
denarin al Cjapitani Grant di scrivi a Udin, a Palme e 
a Triest par viodi di arestálu, e di manda une circolár 
ancje ai Bargelli che a jerin tal forest. Nol samee che 

al sedi stat becât, stant che a ciririn di arestalu tal Avril 
dal an dopo a Piacenza, là che al jere scjampát, ma il 
cont al rivá a mocáse. 

I siei dissendents, lant daúr dal professor Sergio Co- 
melli, un dai pôcs casanoviscj furlans intune cun Elio 
Bartolini, a saressin i conts Asquini di Feagne, produtôrs 
di Picolit, tant che al scrif Tito Maniacco tal so biel sac 
La patata non è un fiore — vivere e morire da contadini, 
ricuardant “l'ecezionäl Picolit dal cont Fabio Asquini a 
Liris 4 par butilie”. A proposit di Picolit, al è strani che 
Casanova nol feveli mai di chest vin che al jere une vo- 
re famós e preseát par dute la Europe tal Sietcent. Di 
fat Goldoni, fevelant dal Friùl tai siei Mémoires, al scrif 
“Al è là che si fas il Picolit, che al imite tant ben il Tokai”. 
Te Histoire de ma vie si cjate invezit il Refosc, e dutis lis 
notis a comentin che tal Sietcent il plui preseát al jere 
chel di Faedis. Tornant ai conts Asquini, Daniele, l'a- 
mirál che al è muart cuindis agns indaúr, nol jere par 
nuie braurós - cuissá parce? — di chest so von che al 
jere stát sierát tai Plomps. 

Si à di di che salacor la evasion di Casanova e jere 
stade organizade dal so protetór Bragadin, e i Incuisitôrs 
a vevin sierát un voli. Dut cás dai Plomps si rivave a 
scjampà, se si veve bécs. Su la evasion di Casanova o 
vin une note une vore interessante di Zuani Pastori, l'ar- 
tesan che al comedà ce che Casanova e Balbi a vevin 
spacát. E je une note di spese dal 27 di Zenár dal 1757: 
tra lavór di marangon, len, fiers e clauts a son 4.444 
Liris venitis, ven a stài plui o mancul 20.000 euros di 
vué! 

CJAPITUL VII 


CASANOVA E LA POLENTE 


Tal 1998 a jerin dusinte agns che Casanova al jere 
muart. Mi sameave un bon moment par proponi a cual- 
chi editor impuartant — mal veve conseát ancje Elio Bar- 
tolini, che i veve a pene mandat a Mondadori il so Vi- 
ta di Giacomo Casanova — il gno sac Casanova gourmet, 
viaggio con un avventuriero nella cucina del Settecento, 
là che o tratavi dal rapuart tra eros e mangjative tal Siet- 
cent, viodút cul voli di Casanova. Po ben, o vevi di fá- 
lu almancul doi agns indaúr, e di fat altris tré libris a 
jerin rivats prime dal gno, ancje se a jerin plui che al- 
tri libris fotografics, di presit une vore alt, plens di ri- 
cetis che no vevin nuie ce fà cun Casanova. E ancje 
plens di fai: di fat, tant par contà un, chel publicat di 
Mondadori - I menù della seduzione, a tavola con Ca- 
sanova — al scomençave cul scrivi che al fo “arlevat di 
une none veneziane”. Ma salacor jo o soi dome invidiòs... 

Il fat al è che il gno studi al spiete ancjemò un editòr 
€ dut cás - ancje se no varès di dilu jo — al è un sac in- 
teressant, dulà che si cir di indaga l'aspiet omosessuál 
dal erotisim di Casanova, aspiet une vore trascuràt di 
ducj, e che invezit al è di marca. Tal gno saç jo o cir 
ancje di dimostrà che Casanova al jere om plui dal Si- 
scent che dal Sietcent. L'aspiet che o ai cirùt di studia 
miór al è dut cás chel dai guscj di Casanova. Po ben, 
cui che al lei la Histoire de ma vie cence studia chest 
aspiet, al pues vé la impression che Casanova al pre- 
sei soredut, se no dome, la cusine rafinade, pal fat che 
une vore dispès o cjatin ostrighis, trifulis, storions, picjo- 
cis, becanots, botarghe, patè, fiàt di ocje, Champagne, 

Borgogne, Tokai ongjares... Lui stes al scrif di jessi 
friand (gols), gourmand e ancje gourmet, ven a stài un 
che i plás mangjá ben e un che al è espert di cusine e 
di vins. Casanova al mostre di preseá une vore chei co- 
me lui, miôr ancjemò se a son feminis. Cuant che al à 
bécs, al à simpri daúr il cogo personal, se al è pussi- 
bil francés, cualchi volte femine, cussi al met dongje il 
biel e il bon. 

Dut ce che o vin scrit al è vér, soredut pal fat che il 
mangjá e il bevi, come ancje il lá a stà tal miôr albierc, 
al è un simbul de cundizion alte e al à un fuart valor 
di rapresentance. Casanova al vif di compari e al à sim- 
pri di mostrási plui siór di ce che al è: la miór garan- 
zie par un che al vif di zùc e di trucs. Ma jerino par- 
dabon cussi i siei guscj? Salacor a jerin diviers di ce che 
lui al voleve fà crodi: te prefazion de Histoire de ma vie 
i cinc plats che al à miòr a saressin, tal ordin, il pastic 
di macarons prontát di un bráf cogo napoletan, la oglia- 
potrida, un plat spagnúl di cjar e verduris, il bacalá di 
Terranova une vore viscós (o pensi che i plasès ae vi- 
sentine), il salvadi cusinát cun ducj i siei odórs e i for- 
madis cui viers. Dispés al descrif cun plasé plats di une 
cusine se no propite popolàr almancul semplice, pôc 
elaborade, nuie rafinade. Brüt, sope, cjar bulide, sa- 
late, pes frit, ma ancje mirindis a la buine, une tavuaie 
suntune taule cun persut, fertaie, formadi e un fiasc 
di vin neri. La robe impuartante e jere fà la mirinde cun- 
tune biele frutate, ma chest no vül di nuie, stant che 
ancje la cene di lus e veve di compagnási cuntune (o 
plui di une) biele frutate. 

Un cjapitul par so cont i tocje ae polente, che a Ca- 
sanova i plâs, e chest magari al à ce fà cu la sò origjin 
furlane di bande de mari, par la cuál forsit si jere usát 
a mangjale fin di cuant che al jere frutin a Vignesie. Te 
comedie La donna di garbo, scrite di Carlo Goldoni tal 

1743, Rosaura i dis a Arlechin: “Cuant che la aghe e 
Scomencarà a murmuià, jo o cjolarai chel ingredient, 
in polvar bielissim tant che l'aur, clamát farine zale; e 
un poc par volte le disfarai te cjalderie, dulà che tu cun- 
tun baston une vore savint tu fasarás circui e liniis. 
Cuant che la materie e sarà infisside, le gjavarin dal füc 
€ ducj e doi intune, ognidun cuntune sedon, le fasarin 
passa de cjalderie intun plat". Daspò le cuincaran cun 
spongje e formadi “ben gratàt", ma cheste polente 
cuincade e je une vore diferente di ché che i contadins 
furlans, e no dome lôr, a mangjavin ducj i dis dal an... 

Dut càs la polente che Casanova al mangje a Rome 
e fas vigni aghegole. Momolo, un venezian che al faseve 
il gondolir a Ca’ Rezzonico e che cum al è “primo sco- 
patore” dal pape, al invide a cene Giacomo e so fradi 
Giovanni Alvise, il pitôr che al deventarà diretôr de Aca- 
demie des Bielis Arts di Dresde, a pat che la cene e se- 
di polente e brusadulis di purcit, che lant daùr di Elio 
Bartolini a saressin invezit “pontis di cuestis di purcit 
(‘spuntature di maiale" o ancje “rosticciata” par talian, 
ma Casanova lis clame côtelettes de cochon), ven a stài 
un carateristic mangjà romanesc di póc presit. Cheste 
€ je la descrizion de cene, che si cjate tal cjapitul XXX- 
VI dal secont volum de Histoire de ma vie: 

"Sot sere o lerin a cjase dal abàt Momolo, che mi 
spietave e che al veve fevelát di me ae sò famee tant che 
o fos un om maraveós. 

Daspo che i vei presentát gno fradi, o tacai a cjalà 
ben ducj i personacs de cjase: la femine, lis cuatri fiis, 
che la plui grande e veve 24 agns, e i doi frutats: a je- 
rin ducj cuancj bruts, ma aromai o jeri là e o vevi di 
restà e ridi. Par altri te cjase e regnave une miserie ne- 
re, stant che il scovador al jere obleát a vivi cun dusinte 
scüts ad an. Istès al voleve ufrimi la cene, a pat che mi 
fos contentát di une polente e di cualchi brusadule. 

- Permetés che o mandi a cjase mé a cjoli sis fiascuts 
di vin di Orvieto? 

- Paron lui! 

O scrivei subit un biliet par Costa, ordenantji di vi- 
gni cuntun persut e cun sis flascuts e Costa al rivà une 
miezore dopo cul servidôr di place che al puartave il zei. 
A viodilu dutis lis fantatis si meterin a zigá: - Ce biel 
fantat! 

Costa al restave li fer impicotit, di tante maravee che 
al veve e jo i domandai al abàt Momolo se lu voleve a 
cene. Dutis lis fantatis a rispuinderin intune di sì e ina- 
lore i disei di restà. Costa, adiriture rapit di tant onòr, 
al le daurman in cusine par juda la femine di Momo- 
lo a få la polente. 

A slargjarin un mantil suntune grande taule e une 
miezore dopo e rivà une polente grandonone, che e varès 
podút saceá dodis di lór e ancje une grande padiele ple- 
ne di brusadulis di purcit. 

A di un ciert pont a tucarin. Il frutat al disè che e 
jere la signorine Maria cun sô mari. Dutis lis fantatis, 
a sinti chè gnove, a faserin un pôc di muse dure. 

- Ma cui lis aial clamadis? e domandà une. 

- Ce vegnino a fa? e domandà ché altre. 

- A àn fam, al rispuindè il pari, e a mangjaran cun 
noaltris ce che nus mande la Providence. 

Lis dós feminis plenis di fam a jentrarin. Une e je- 
re une fantate une vore ninine, cuntun fà riservát; ché 
altre e jere só mari e e veve une ande malapaiade, co- 
me se e ves vergogne di jessi puare. La fie si scusà: se 
e ves savüt che e jere int di für, e dise, no sarès vignude. 
Dome Momolo al rispuindè a chest compliment: i di- 
sé che e veve fat benon a vigni e, disint cussi, le fase 
sentà tra gno fradi e me. O cjalai la frutate di dongje 
e o viodei che e jere biele, ma biele pardabon. 

Si scomence a mangjà e nissun nol fevele plui (On 

commence à manger, on ne parle plus). La polente e je- 
re ecelente (excellente), il purcit scuisit (exquis), il per- 
sut perfet (parfait). In mancul di une ore nol restà su 
la taule nancje un frucon". 

Il plasé dal mangjá al è dut in chei tré adietifs, ancje 
se e je une vore impuartante la presince di Maria, che 
e samee “modelade di Prassitele”. Dut cas polente e pur- 
cit i son plasùts cussi tant che Casanova al tornarà dôs 
voltis li di Momolo, puartant ancje il so ami Winckel- 
mann, il famôs archeolic todesc. O sin tal 1761, e siet 
agns dopo Winckelmann al vignarà a Triest, li de Lo- 
canda Grande, là che, a 51 agns, al sarà copât di Fran- 
cesco Arcangeli: una storie misteriose di bécs e di ra- 
puarts omosessuài. Casanova al rive a Triest cuatri 
agns dopo, tal Novembar 1772, si ferme ancje lui li de 
Locanda Grande e al ven a savë che il so ami al è stàt 
copât propite li. 

Tornant ae nestre polente, gjavant lis tré mangja- 
dis romanis, te Histoire de ma vie no torne für. Ma a 
Casanova e veve di plasèi une vore se ancje tal cjastiel 
di Dux in Boemie, là che di vieli lu veve puartát la gje- 
nerositát (e la fraternitàt massoniche) dal cont di Wald- 
stein, il princip de Ligne nus testimonee che no pas- 
save di cence che Casanova no ves di lamentási cui co- 


gos pes mangjativis mál preparadis, e tra chés e jere 
ancje la polente. 


CJAPITUL VIII 


CASANOVA A GURIZE 


Daspò de aventure cu la biele ebree Lia, Casanova 
al ven vie di Ancona. A son i 14 di Novembar dal 1772, 
e la dì dopo lu cjatin a Triest, lozát li de Locanda Gran- 
de. Cum scuasit par doi agns, fin ae metát di Setembar 
dal 1774, al sarà a stà a Triest, là che al pues contà 
su la protezion dal baron Pittoni e dal patrizi venezian 
Marco Donà. 

Tal 1772 al va pe prime volte a Gurize intune cun 
chel Pietro Zaguri che - in sfide ae proibizion di là für 
dai cunfins cence jessi autorizát dai Dis — al è rivát di 
Vignesie a Triest par cognossilu di persone e par anun- 
ziái che, se no chel an almancul chel dopo, al sarès rivát 
a tornà in patrie. A Gurize Casanova al cognòs il cont 
Guido Coblenz, grant copir ereditari dal Principât di Gu- 
rize e Gardiscje, camberlan e fondadór de Academie de 
Arcadie Romano-Sonziaca cul non di Eurimante Epi- 
daurico. Casanova al scrif che il cont al jere un om sa- 
vint, gjeneròs e di grande culture, e che al organizà un 
grant licôf in onòr di Zaguri. In cheste ocasion Casa- 
nova al cognòs ancje il cont Torres: “So pari, un spa- 
gnül tenent gjenerál al servizi dal imperi di August, si 
veve maridât a sessante agns e al veve cjolt une femi- 
ne prolifiche e di cjaf, che i veve dat cinc fis ducj bruts 
tant che lui. Ma sò fie, che e veve une otime educazion, 
e jere une vore amabile ancje se e jere brute, stant che 
pal cjáf e pal caratar e sameave a só mari. Il cont, che 
al jere il fi plui grant, al jere losc e al pareve für cul cjaf, 
di tant che al jere gjeniäl. Libertin, sglonfebufulis, bau- 
sàr par vizi, insurît, trist e indiscret, al jere ben acet 

in societát, parce che al saveve contá robis spirtosis e 
legris e al faseve ridi. Se al ves studiát, al sarès stát dal 
sigúr un grant om di letaris, par vie de só memorie fa- 
volose. Par altri al fo lui a garanti, dibant, il contrat che 
o fasei cul stampador Valerio Valeri par publica la mè 
Istoria delle turbolenze della Polonia. 

Simpri in chei dis o cognossei un ciert cont Coronini 
che al veve non tal Journal des savants par vé publicát 
ciertis oparis su cuistions diplomatichis par latin: nis- 
sun no lis leieve e si veve miór concedii a gratis il titul 
di savint pluitost che impacási a leilis. O cognossei ancje 
un zovin galantom che si clamave Morelli, che al veve 
scrit la Storia di Gorizia e che al steve par publica il prin 
volum. Mi consegnà il manuscrit, stant che al voleve 
che jo lu leiès vie pes oris libaris a Triest e i corezès ce 
che par gno cont al jere di corezi. Lu contentai, e stant 
che jal tornai cence vè cjatat nuie ce dî, mi vuadagnai 
la sò amicizie. Sigür che se o ves vùt ché di fai cual- 
chi critiche, i varès fat pardabon mancul plasé". 

Il zovin galantom al jere Carlo Morelli de Schónfeld, 
nassüt a Gurize tal 1730, avocat e conseir politic. Al 
veve viazat par studia lis istituzions des citàts di mâr 
talianis e francesis, e cuant che al jere tornat al veve 
vút la incarghe di meti a puest i archivis, cussi al ve- 
ve cjatàt un grum di notiziis storichis, par la cuál i je- 
re vignude la idee di scrivi une storie di Gurize. La pri- 
me edizion di cheste opare, cul titul Del saggio storico 
della contea di Gorizia dall'anno 1500 all'anno 1600, e 
fo stampade tal 1773 no a Gurizie, come che al è scrit 
tal frontispizi, ma ben a Udin li dai fradis Gallici, e e 
fo confiscade dal guvier venit. 

Il Casanova di chescj agns al è un personaç une vo- 
re diviers dal solit: plui che un aventurîr al samee un 
inteletual. Al è obleát a fa cheste vite soredut pal fat che 
nol à bécs: al pues fà cont dome su plui o mancul do- 

dis zechins (1.200 euros) al més de bande dai siei pro- 
tetórs venezians, un capitàl masse picul par podé zuiá 
di faraon. Casanova al mangje là che lu invidin, e al tor- 
ne il plasé contant ai ospits di cuant che al jere sejampát 
dai Plomps o dal duel in Polonie; i plasés dal amôr sai 
procure lant cun feminis di pòc presit. Cheste vite di 
moderazion i permet di lavorà fuart e salt ae Istoria del- 
le turbolenze di Polonia dalla morte di Elisabetta Pe- 
trowna fino alla pace fra la Russia e la Porta Ottoma- 
na in cui si trovano tutti gli avvenimenti cagione della ri- 
voluzione in quel regno. I prins doi dai cuatri volums a 
vegnin fùr anonims tal Lui dal 1774 li dal editòr guri- 
zan de’ Valeri, ma cul tierç a scomencin lis barufis. Dut 
cas, dopo che il tierç volum al ven publicat tal dicem- 
bar dal 1775, la stampe si ferme, pal fat che la opare 
€ va póc e pe difidence dal stampadór, che nol vůl dai 
a Casanova lis copiis a gratis se prime nol à ricevút il 
manuscrit che al ven dopo, e pe ustinazion di Casanova, 
che no vül dài il manuscrit che al ven dopo, se prime 
nol à vudis a gratis lis copiis concuardadis. E cussi il 
cuart volum al vignarà für dopo dusinte agns, tal 1974, 
par cure di Giampiero Bozzolato. 

Della Bona nus conte che chest de’ Valeri editor — 
o miór stampadór, come che si clamavin in ché volte 
- tal 1773 di Cividát al jere lat a stà a Gurize, lá che 
al fo nomenát Stampatore del Cesareo Regio Governo. 
Lant daúr di ce che al scrif Morelli tal so Istoria della 
Contea di Gorizia, ai 30 di Jugn dal 1774 de' Valeri al 
publicà il prin numar de Gazzetta Goriziana, sfuei se- 
temanál che al vigni für par doi agns ancjemò. Tal 1779 
de’ Valeri al le a stà a Triest, ma la stamparie e restà 
a Gurize e si clamà prime Valerio de’ Valerj e daspò Fi- 
gli e Fratelli de’ Valerj. Tal 1779 Valerio Valeri al ospità 
Lorenzo Da Ponte a cjase sò a Gurize, e culà Da Pon- 
te al jentrà te Arcadie, cul non di Lesbonico Pegasio. 

La Istoria delle turbolenze di Polonia in di di vué e ven 

considerade une opare che e val. Casanova al jere stât 
in Polonie, là che al veve frecuentát il re e i nobii, e si 
jere ancje podùt documenta ben te biblioteche dal ve- 
scul catolic di Kiev, bonsignór Zaluski. Casanova al ve- 
ve fin vùt une part tai fats di Polonie, stant che si je- 
re metùt de bande dai nazionaliscj catolics amis de 
France, cuintri dai ortodòs amis de Russie, cun da cjaf 
i Czartoryski, rivant a sfida a duel un dai lôr partesans, 
Franciszek Branicky. Ma cheste iniziative editorial di 
Casanova e je ancje il principi di un dissest finanzia- 
ri che cul timp al deventarà simpri plui disastrôs. Ca- 
sanova al varès vüt di visàsi di ce che tancj agns in- 
daúr i veve dit Voltaire in persone: “Che al stedi atent 
ai stampadôrs, cuant che al publicarà alc, se nol à bielzà 
scomengát”. E lui i veve rispuindùt: “O scomencarai 
cuant che o sarai vieli”. 

Te só prime permanence gurizane Casanova al co- 
gnòs ancje il cont Francesco Carlo Coronini, çamber- 
lan e maiór austriac, che al veve sposát la contesse An- 
na Claudia de Montmercy, vedue dal marchés di Car- 
cado. Biel che Zaguri al torne a Vignesie, Casanova al 
va a Triest cul baron Pittoni, che lu presente a dute la 
nobiltát di che citàt. Cussi al frecuente i consui di Vi- 
gnesie e di France, il governatór di Triest cont di Wa- 
gensperg, il patrizi furlan Francesco Rota, proveditór 
gjenerál de fuartece di Palme, il cont Rosemberg Orsi- 
ni, grant camberlan di Josef II. Al à ancje une aventure 
cu la biele Lanzica, che e va a platàsi te cjamare di Ca- 
sanova parcè che no vül là in Polonie, dulà che il so 
amant Rudolf di Strassolt al è stat nomenát governator. 

Cuant che Casanova al torne a Gurize par meti sù 
une comedie francés in cjase dal baron di Kónigsbrunn, 
che al veve sposat la contesse furlane Ernestine Attems, 
al cognòs chel cont Luigi Torriano, che di lui o fevelarin 

tal cjapitul X. Par di la veretát, te Histoire de ma vie Ca- 
sanova al scrif di jessi lat vie di Gurize la ultime di dal 
1773, ma tes letaris cjatadis a Dux al ven für che al re- 
stà a Gurize fin tal Zenár-Fevrár dal 1774. Al dis di vë 
gjoldút de compagnie dal cont Francesco Carlo Coro- 
nini, che un més prime di muri i veve mandat il so te- 
stament scrit in otonaris talians. Casanova al dis di vë 
tignút chest testament tant che dimostrazion dal so 
Spirt filosofic e de sò ligrie e il fat al è vèr, stant che il 
testament di Coronini al è ricuardat te opare dal Co- 
delli, Scrittori Friulani-Austriaci degli ultimi due secoli, 
stampade a Gurize li di Giacomo Tommasini tal 1792. 

Biel che Casanova al jere a Triest, al ven a stà a Gu- 
rize il baron lorenés Joseph Richard. Casanova al scrif 
che daspò di vë siervit cun onòr la cort di Viene in afàrs 
di finance, si jere ritiràt cuntune pension une vore bui- 
ne. Di biel aspiet e di cjäf svelt, il baron al jere ben acet 
in dutis lis cjasis di Gurize. Nol jere maridat e, lant daùr 
di Casanova, al veve cuarante agns. Pardabon al jere sui 
63, ma parcè Casanova lu fasial deventà tant plui zo- 
vin? Il mutif al è che Joseph Richard i steve daùr ae con- 
tessine Maria Josefa Torres, e ancje Casanova, come che 
nus contin lis letaris cjatadis a Dux, i jere stàt daùr a 
lunc, cirint di slontanále di chest Richard: dut dibant, 
stant che si sposarin sis agns dopo. Maria Josefa no je- 
re tant zovine, no jere propit une bielece, ma e jere avon- 
de siore par interessá al nestri Casanova, che a 48 agns 
nol veve un carantan in sachete. Le veve viodude la pri- 
me volte a Gurize, te sò prime permanence, e dopo le 
veve tornade a viodi te cjase dal cont Torres so pari. I 
veve ancje fate une propueste di matrimoni, che jé e ve- 
ve refudat, e Casanova i veve replicàt intune maniere 
calme e elegante: “La ultime volte che o ai vüt l'onór di 
viodius, mi vés tratàt cuntune sorte di dispresi: e il di- 
spresi, signorine, i displas fin ai filosofs”. 

Dut cas scrivint la Histoire de ma vie Casanova no 
si svindicarà di cheste Maria Josefa, che anzit al varà 
peraulis zentilis par jê. La baronesse Richard e sarà une 
des pocjis eroinis casanovianis che e podarà leisi tai Mé- 
moires, publicats fra il 1822 e il 1828, stant che e mu- 
rirà a 95 agns tal 1843. 

O vin za dit che chest nol è un moment bon pes fe- 
minis. Casanova al scrif une vore: in plui de Istoria del- 
le turbolenze della Polonia al à il progjet di voltà par ta- 
lian la Iliade in otavis: chestis traduzions, o miòr che- 
Scj travestiments leteraris dai classics a jerin di mode 
dal Sietcent, baste pensà al nestri Busic, che al à voltàt 
par furlan in otavis dut Virgjili. De Iliade Casanova al 
rivà a publica 17 libris tra il 1775 e il 1778, biel che il 
diesim otaf, cjatát tal archivi di Dux, al fo stampát tancj 
agns dopo. Chest al è l'inizi: 


Canta d'Achille, o Dea, l'orrendo sdegno 
che fatal danneggiò le greche schiere 

e che tanta di Pluto all'altro regno 
scender fe innanzi tempo alme guerriere; 
alme d'eroi rimasti pasto indegno 

di augei rapaci, e di affamate fere, 
siccome ordinò Giove, onde fra Atride 
discordia mosse, e fra ‘1 divin Pelide. 


Ancjemo prime de traduzion par talian, Casanova al 
veve pensat di voltà la Iliade par venezian e di dedica- 
le al Dôs par ingraziásal. Il manuscrit cjatàt a Dux al 
a vot libris intirs e un lassát a miec. Chest al è l'inizi: 


Gran Dea che, co volé, sé tanto cara, 
del gran fio de Peleo canté la bile, 
colera rovinosa, orrenda, amara, 
despeto atroce dell'ardente Achile, 

canté quanto quell'ira ha costà cara 
a l'aneme de mile eroi, e mile, 
morti e all'orrido inferno condannai 
da cani e corvi i corpi devorai. 


Confrontant lis dôs traduzions — che no son fatis dal 
grèc ma di une traduzion — si pues di che ché par ta- 
lian no je mal, dal sigúr une vore miór di ché par ve- 
nezian. Dut cás dutis dós a son a la buine e, se o per- 
metés, jo o soi la persone juste par fà cheste aferma- 
zion, stant che dal Marc dal 1999 o soi daür a voltà par 
furlan la Odissee, intune cun Alessandro Carrozzo. Dal 
sigür noaltris o sin plui preparâts: la nestre traduzion 
e je filologjiche e il viers che o doprin al cir di là plui 
dongje pussibil dal origjinàl. Se si ves voie di voltà la 
Iliade — cuissà... si podarès ancje fálu — chest al sarès 
il nestri inizi: 


La ire cjante, o dee, / di Achil fi di Peleu, 
ruvinose, che mil / dolórs e puartà ai Acheus, 
tantis vitis valentis / butant inju tal Ade 

di erois, che di lôr / e fasè prede di cjans 

€ di ducj i uciei, / di Zeus il volé si faseve, 

di in ché volte che imprin / in contese si dividerin 
l'Atride paron di oms / e il lusorós Achil. 


Un altri episodi interessant de permanence guriza- 
ne di Casanova lu cjatin tal periodi de rapresentazion 
de La forza della vera amicizia (11-21 Jugn 1774), une 
comedie scrite di Casanova intune cun Zaneto Jaco- 
vitti, ancje lui esiliàt di Vignesie. Te comedie e recite 
ancje la biele Irene, la fie dal fals cont Rinaldi, che Ca- 
sanova le veve amade a Milan, lassade da bande a Gje- 
nue e judade a vigni für di un imbroi a Lion. Irene e je 
deventade atore e si é maridade cul Scapin de compa- 

gnie teatral di Onofrio Paganini. Po ben, Irene a cjase 
sò e ten banc di faraon, zúc une vore proibit par dut 
limperi austriac, e cuant che Casanova al va a zuia li 
di jè, si vise che Irene e imbroie, e propit cuintri di lui! 

CJAPITUL IX 


LA DILIGJENCE MESTRE-UDIN 


“Une di il consul mi informà che di cuatri agns si 
cirive dibant di otigni dal guvier di Triest che la di- 
ligjence che e partive une volte par setemane de citât 
di Mestre e slungjàs la strade almancul di une poste 
e che e passàs par Udin, la capitàl dal Friùl venezian. 
Il passac de diligjence par Udin al sarès stat, mi spleá, 
une vore util pal cumierc jenfri i doi státs, ma il Con- 
sei di Triest si oponeve cuntune scuse di tante apa- 
rence ma di pocje sostance: i conseirs dal cumierç di 
Triest, profonts politics, a sostignivin di fat che se 
la robe i steve tant a cùr ae Republiche di Vignesie, 
al voleve di che e sarès stade utile a jé e alore dano- 
se pai triestins. Il consul mi sigurà che se jo o fos rivat 
a puartá a bon fin chest afár, mi sarès metút tant 
in biele mostre cui Incuisitórs che se ancje no ves oti- 
gnût la grazie cun chel, o sarès almancul ståt degn de 
lor considerazion: par indrecá e presentà il gno lavor, 
in mút di fami vé dut cuant il mert, o vevi di rime- 
timi dal dut ae sò amicizie. I rispuindei che i varès pen- 
sat sù. 

No tardai a fevelá di cheste robe cul cont governator, 
che bielzà le cognosseve e che mi confermà che par lui 
la ustinazion dal Consei di Cumierç e jere un scandul: 
ma nol saveve cemùt comedale di persone, stant che 
ché decision no jere sot di lui. Il plui ustinát, daùr di 
lui, al jere il conseîr Rizzi, che cun resonaments che no 
valevin nuie al jere rivát a tirá de sò bande ducj chei 
altris. Simpri daúr di lui, o varès vút di presentài un 
memorial su dute ché facende, là che, scrutinant la cui- 

stion di ogni bande, o mostràs che passant par Udin 
la diligjence e varès puartat plui vantacs a Triest, che 
al jere puart franc, che a Udin, che al veve póc cumierc. 
De sò bande, al varès viodút di persone di fà rivá al Con- 
sei il memorial, cence di cui che lu veve scrit e, cul mo- 
strási cunvint de robe lui par prin, al varès obleat i con- 
seirs che a fasevin cuintri a ribati aes més resons cun 
obiezions che a convincessin: anzit, vie pal consei al 
varès dit che se la cuistion no fos stade justade, lui al 
varès mandat dut cuant a Viene cuntune note cu lis 
sôs opinions. 

A chest pont, aromai sigür dal gno fat, o scrivei un 
memorial documentát, che nissun i varès podut fa 
obiezions seriis cence ricori a trucs. Il Consei, di fat, 
al decretà che pal avigni la diligjence e sarès passa- 
de par Udin tal lá e tal torná, e a pene che il cont di 
Wagensperg mi consegná la copie dal decret, le puar- 
tai a colp al consul di Vignesie. Daspo, lant daúr dal 
consei dal consul, o scrivei al segretari dal tribunál che 
ojeri content di jessi rivát a dá al tribunál une prove 
de mé buine voie di rindimi util al gno pais e di mertá 
la grazie di podè tornái, in ché volte che lis Lór Ece- 
lencis mi varessin judicát degnevul di torna”. 

Cheste e je la conte di Casanova, che si cjate tal cja- 
pitul XXXIV dal tierç volum de Histoire de ma vie. O 
sin tal Avril dal 1773, a Triest. Al è a pene rivat il gnúf 
governator, il cont Adolf Wagensperg, austriac di Graz, 
grant maressial ereditari dal ducat di Carinzie. La só 
fie plui grande, che si maridarà cul cont Federico Lan- 
tieri Puriatico, e à 23 agns e a Casanova i plâs une vo- 
re: “Biele tant che une stele, e impià tal gno cür un füc 
che mi varès rindùt gram se no ves vút la fuarce di 
platälu sot il vel di un rispiet une vore grant”. Casa- 
nova al dis di vë onorat il rivà dal gnùf governatòr cun 
viers stampáts par francés e par talian, lá che “biel che 

o esaltavi i merts dal pari, no mancjavi di celebra lis 
raris cualitáts di só fie”. I viers a son: 


Quella rara bellezza, 

che lo spirito accende e l'alma incanta, 
frutto d'eletta pianta, 

vero albergo immortal di gentilezza, 
l'animo a gioia scioglie, 

e fra le braccia il genitore accoglie. 


Uscir, Signor, da lei 

vidi i futuri fortunati auspici 

di quest'erme pendici 

al seren de’ suoi lumi onesti e bei, 
e vidi in sue leggiadre 

pupille accolte le virtù del padre. 


Chest regal poetic, che i coste a Casanova — al è lui 
stes a dilu - trê més de só misare rendite, al ven pre- 
seat dal governatór Wagensperg, che al devente so ami, 
testemoneantji la sò amicizie cun cualchi confidence 
che e puedi puartái vantacs personài. La contesse Lan- 
tieri e rivarà a lei la Histoire de ma vie te traduzion to- 
descje di Guglielmo von Schultz, publicade tal 1822 dal 
editór Brockhaus. Tancj comentadors de Histoire — no 
sai cui che al è stat il prin, ma chei altris i son lats daúr 
cence verificà — a scrivin che "Goethe le connut, à Karl- 
sbad, en 1823”, ven a stái che “Goethe le cognossè a 
Karlsbad tal 1823", e invezit Goethe le veve cognossude 
37 agns prime, stant che le nomene dôs voltis tal so Ita- 
lienische Reise, scrit tal 1787, disint di véle cognossude 
a Karlsbad si, ma tal Estát dal 1786! 

Chest al è un moment che Casanova al cir di fà alc 
di util par Vignesie; par solit a son lavòrs picui: me- 
moriài e relazions cence risultát. La diligjence Mestre- 

Triest e je une ecezion, stant che Casanova al rive a fà 
in pocjis setemanis ce che il consul di Vignesie a Trie- 
st, Mario de Monti, nol jere rivat a fa in cuatri agns. E 
Vignesie e veve di sei stade contente, se i assegnà une 
ricompense di 100 ducats di arint, plui o mancul 3.600 
euros. 

Prime di ché volte su la linie Udin-Feltre-Belun-Ce- 
neda nol jere servizi di pueste, ancje se si podevin cjatà 
cjavai. Nancje il trat Gurize-Visc-Codroip nol jere re- 
golat: tal Lui dal 1773 l'ambassador venezian Grade- 
nigo i veve scrit al cancelir princip Kaunitz che tes 17 
miis e mieze di Visc a Codroip la strade e jere un di- 
sastri: no jerin ricovars, si cjatave il Cormôr che dispès 
al faseve intarda il passag e a viacs si sglonfave a colp 
€ al faseve une vore di dams. Al concludeve proponint 
di fa passá la pueste di Gurize a Naiarét, di Naiarét a 
Udin, di Udin a Codroip e compagn par torna. Il Cja- 
pitaneat di Gurize infin al fo dacuardi, parcè che il 
slungjà la strade al jere compensat de comoditàt dai 
passizirs e soredut de lór sigurece. La strade di Visc a 
Codroip e jere di fat malsigure par vie dai brigants. 

Tornant ae diligjence Mestre-Triest, daspó dal paré 
favorevul di Gurize al rivà ancje chel dai buteghirs de 
borse di Triest. Nol è dut clár, stant che Gugitz, che i 
va daür a Salvatore di Giacomo, al scrif che a Casanova 
no i derin 100 ducáts di arint, ma dome 30 (1.100 eu- 
ros), biel che Curiel, tal so libri Trieste settecentesca, 
al scrif che no i derin nuie. Casanova invezit al conte 
che il segretari dai Incuisitórs i veve scrit al consul ve- 
nezian a Triest, ordenantji di dài 100 ducáts di arint, 
une picule some juste par rinfrancjälu, e che al varès 
podüt tornà a Vignesie se al fos rivàt a risolvi la cui- 
stion dai Armens. 

Cheste e veve ce fà cui fraris armens clamáts Me- 
chitariscj dal non dal fondadór de lór congregazion: Mel- 

chitar, che in armen al vül di Il consoladór. Po ben, a 
Melchitar e ai siei fraris, che a jerin perseguitáts dai 
Turcs, il Senát venezian tal 1717 ur veve dat di rifugjasi 
te isulute di Sant Lazar, là che une volte al jere un le- 
vrosari, e in ché isulute Melchitar al veve metùt sù une 
tipografie, inizi di un progjet che al voleve svilupà la cul- 
ture armene. Il sucessór di Melchitar, l'abât Stefano 
Melkonian, al veve gjavat 400.000 ducats (plui o man- 
cul 1.440.000 euros) de dotazion inalienabil dal con- 
vent par dáju al banchîr Serpo, che al jere so cugnát 
e armen ancje lui. Chest fat al veve causat une sepa- 
razion te comunitát, e cuatri fraris si jerin rifugjáts a 
Triest, cun ché di meti sú une altre tipografie par fái 
concorence a ché di Sant Lazar. In pericul nol jere do- 
me il credit culturál, ma ancje il vuadagn: di fat la ti- 
pografie di Sant Lazar, uniche in Europe, e stampave 
i tescj liturgics e lis stampis di devozion par ducj i mu- 
nisteris dal Medi Orient cristian. Chest al sarès stàt un 
dam par Vignesie, e inalore il patriarcje Giovanni Bra- 
gadin, che i Mechitariscj a dipendevin di lui, al cirì di 
condanà i cuatri fraris tant che ribei, ma il vescul di 
Triest ur permetè di di messe e di funziona. Chest al 
leve ben ae cort di Viene che e voleve fài un plasé ae 
picule ma une vore siore comunitàt armene di Triest. 

Casanova al ciri di fa alc, ma cence nissun risultàt. 
Te Histoire de ma vie, par justificasi, al scrif che al je- 
re stât blocat dal governatór Wagensperg. Balis, stant 
che in ché volte il governatòr al jere bielzà muart. 

CJAPITUL X 


CASANOVA A SPESSE DI CAPRIVE 


A Triest, ae fin dal Avost dal 1773, in cjase dal ba- 
ron di Kónigsbrunn si recite par francés. Il regjist (e 
sugjeridòr) al è Giacomo Casanova. No savin ce comedie 
che al veve sielzút, ma o podin imagjinási che al veve 
di jessi stat une vore sfadiôs insegna a movisi e a re- 
cità ai nobii diletants. La prime femine e je la contes- 
se Ernestine Attems, che il baron al à sposat cuatri agns 
prime. 

“Tra lis personis impuartantis che a vignirin di Gu- 
rize a viodi la comedie, o cognossei un ciert cont Lui- 
gi Torriano”, cussi tal cjapitul XXXV dal volum III de 
Histoire de ma vie e scomence la aventure cun chest 
cont di Caprive, che al veve 32 agns e nol jere maridat, 
che al cunvinç Casanova a passá la Sierade te só cja- 
se a Spesse di Caprive, a sis miis di Gurize. Morelli al 
scrif te sò Istoria di Gorizia che tal 1783 il paisut di Spes- 
se al veve 22 cjasis; Curiel tal 1922 indi conte 27, e 200 
abitants. 

Chest cont Torriano al divignive de famose famee dai 
Torriani che, parade vie di Milan, si jere sparniçade pe 
Europe, gambiant il cognon daùr dal paîs là che e je- 
re lade a stà: Della Torre in Friùl, Thurn o Turn o Tor- 
riano a Gurize, Latour in France... 

“Se o fos lat daúr dal gno gjeni, no sarès lát, ma ma- 
Bari cussi no no lu scoltai”, al scrif Casanova, ma jo o 
pensi che al sedi stàt un invit che al veve a ce fà cu la 
fradaie massoniche: il cont di fat al faseve part de Ar- 
cadie Romano-Sonziaca cul non di Pillimene Nisseo, co- 
me che te Arcadie a jerin Casanova e tancj siei amis, 

di Pierre de Bernis a Carlo Morelli di Schônfeld ai no- 
bii gurizans e triestins. Il colegament cu la Massona- 
rie al sares tal simbolisim di liende che al met dongje 
la orse Callisto-Graal a Arturo-Artü-Arcade, il so vuar- 
dian. Dut cás Casanova al jere jentrát te Massonarie, 
come che al conte tal cjapitul XXVIII dal volum I de Hi- 
stoire de ma vie, a Lion tal 1750, a 25 agns: "Un ri- 
spietabil personac, che o cognossei in cjase di Roche- 
baron, mi procurà il favór di jessi acetát te fradaie di 
chei che a viodin la lüs. Cussi o deventai aspirant fra- 
masson. Dopo doi més, a Paris, o ricevei il secont grât 
e, dopo cualchi altri més, il tierc, chel di mestri, che al 
€ chel plui alt". A Lion in ché volte a jerin 3 lozis: la 
Grande Loze Scozese, la Loze Amicizie e la Amis sielzüts. 
Balletti, che come ducj i atórs francés al jere masson, 
al veve vüt dal sigür a ce fa cu la amission di Casano- 
va, che a Paris al frecuentà la loze dal duche di Cler- 
mont, grant mestri di dutis lis lozis francesis dal 1743 
al 1771. Plui indevant, ma no si sa cuant dal precis, 
Casanova al deventà ancje Rosa-Croce, tant che Ca- 
gliostro e il cont di Saint-Germain. 

Ma tornin al cont Torriano. “Nol veve un biel aspiet, 
ma no si podeve di che al fos brut, ancje se al veve une 
muse special, che i si viodevin la crudeltát, la dislealtát, 
la supierbie, une sensualitàt violente e ancje l'odi e la 
zelosie". Il prin di Setembar, tant che a àn concuardat, 
Casanova al va te cjase gurizane dal cont, ma no lu cja- 
te: cuant che al torne a cirilu i disin che al è lat in cam- 
pagne e che i à fat puartä la valis tal Albierc de Pue- 
ste, là che i à ordenát ancje la cene. La di dopo il cont 
i dis che nol pues parti subite parce che al à di spietà 
la sentence de cause che al à fat a un so servidór che 
al varés di paiálu ma che nol vül paiälu. Un póc par 
curiositàt e un póc par passà la ore, Casanova al va 
a assisti al procés, là che i judics a condanin il cont 

a paia dutis lis spesis e un an di salari al servidor. 
La di dopo i doi a van vie. “L'ustir, tal dami la note, 
mi disè che Torriano i veve ordenat di no insisti se par 
cas jo no ves volút paià, stant che al varès paiat lui par 
me”. Chest fat al indalegre Casanova, ma i fas ancje capi 
che “o varès passât sis setemanis cuntun pericolôs 
origjinal”. In mancul di dôs oris a rivin intune cjase poia- 
de suntune culinute, là che il cont i da al so ospit une 
cjamare a plan teren “mobiliade mal, mal metude e póc 
soreglade”. Li al varès gjoldút di une pas perfete, stant 
che nol varès mai viodùt nissun. 
La cusine e la cjanive dal cont no son nuie mal, ma 
il paron al à un altri difiet: al pare jù il mangjá di pres- 
se e al critiche il so ospit, che al è masse lent tal mangjá. 
“A taule il so apetit si mudave intune sorte di furòr: al 
mangjave e, tant che al fos plen di rabie, al sameave 
divorà par odi une picjoce di lecasi i déts, che jo inve- 
zit o laudavi cun plasè la só deliziose delicatece”. 
Daspò di vë mangját, il cont al va vie: si viodaran la 
di dopo. Nol à assegnát al so ospit nissun servidór, par 
fa lús i da dome une ordenarie cjandele di séf, la cja- 
mare e je cence cláf. La matine dopo, stant che nol ri- 
ve nissun, Casanova al va li dal cont in rochet e bare- 
te di gnot e i dis che al è vignút a fà gulizion, cafè o cjo- 
colate o brut al è compagn, e za che al è i domande 
ancje di vë un servidôr che lu peteni e di meti une claf 
te puarte de cjamare “stant che o ai cjartis che o soi 
responsabil di lôr e no pues sierális tal baúl ogni vol- 
te che o ai di la für”. Lant daùr dai curadórs de edizion 
Brockhaus-Plon de Histoire de ma vie, Casanova al vúl 
di lis cjartis che a àn a ce fà cu la sò ativitàt di infor- 
madôr dai Incuisitôrs o cu la Massonarie. 
Il cont i fasarà meti une sieradure ae puarte e i man- 
darà la gulizion. Il servidór furlan (laquais forlan) che 
je puarte al rive une ore dopo cul café te cjicare, bielzà 

zucarât. Casanova si refude di bevilu e si fas petená. 
A misdi e miec, cuant che al va a gustá, al viót che il 
cont al è za in taule. Torriano i splee che par solit si gu- 
ste a la une, ma stant che al vùl presentälu a amis che 
a son a stà dongje, al à decidút di gustá a misdi. Dut 
câs il cont i dis che, se al à voie, al à dut il timp di 
mangjá, e al fas torna a meti in taule i plats puartáts 
vie. Casanova nol dis nuie e al tache a mangjá ce che 
al è restát in taule, refudant i plats che i servidôrs a 
tornin a meti. 

A montin in caroce, ma lis visitis si ridusin a la a cjatà 
il baron del Mestre, che al è a stà a mieze ore di stra- 
de, e ca i casanoviscj a son incierts tra un Giuseppe del 
Mestre, che al jere a stà a Cormons e che al deventarà 
cont tal 1774, e un Claudio baron di Schònberg che al 
jere a stà a Sant Quarin dongje di Cormons. A tornin 
a Spesse: e ven puartade in taule une cene une vore bon- 
dante. Stant che lui al mangje par cuatri e il cont scua- 
sit nuie, Casanova i dis che al è un om di spirit. 

Par cualchi dì dut ben, gulizion, petenadure e cja- 
mare nete, ma dopo ve che il cont al sparis: al è lât a 
Gurize e nissun nol sa cuant che al tornarà. Al torne 
daspò di vot dis e i conte a Casanova che al è stát a fà 
lamór cun Annetta Costa, une atore vignude di pue- 
ste a Triest par stà cun lui. E no dome al à gjoldut la 
vite, ma al à ancje firmát un contrat di matrimoni cun- 
tune signorine, fie di un cjastelan dal Friùl venezian: 
“le sposarai vie pal Carneval che al ven”. E je la con- 
tesse Isabella di Brazzà e Cergneu: “A Duino, je trou- 
vois le C.te Louis Thurm et sa femme née Brazza, Vé- 
nitienne. M"* Thurm est bonne femme, son mari un ani- 
mal”, nus conte Carlo Goldoni tai siei Mémoires. 

Di ce vivevial il cont? “I bens dal cont a jerin dome 
che vignái di ue blancje, che a produsevin un vin ece- 
lent e che i garantivin une rendite plui o mancul di mil 

zechins ad an (100.000 euros, nda), ma lui al spinde- 
ve doi mil”. Ludwig Friedrich Julius Zinzendorf, di- 
plomatic austriac che al fo ancje ministri di Stat, al scrif 
che tai Cuei si produseve vin blanc une vore bon, co- 
gnossùt cul non di Ribuele zale. Tal Gurizan in ché vol- 
te si produsevin plui o mancul 80.000 cuincs, ven a stài 
63.400 etolitris, di blanc e 257.000 ornis di neri (10.000 
di Refosc), ven a stài 145.500 etolitris. Al leve in Ca- 
rinzie, tal Cragn e a Triest. 

Intune cul Picolit, la Ribuele zale al jere il vin furlan 
plui preseát. Si cjapavile sù une vore tart, ancje a metát 
Otubar, par rivá a vë plui zucar. Cul prin frêt la fer- 
mentazion e leve a planc e cussi si veve un vin un póc 
dolc e scuasit becant, di bevi pai Sants cu lis cjastinis, 
par la cuál si confondevile — robe che e capite ancje in 
di di vue — cui vins dolcs e torgui che si cjatin tes osta- 
riis in chel moment dal an, e che a son moscj magari 
di Tocai o di Sauvignon. La Ribuele zale al jere il vin che 
il Comun di Udin al ufrive ai Lutignints di Vignesie 
cuant che a rivavin in citât. Ancje ai todescs ur plase- 
ve une vore, e di fat il duche Liopolt III di Austrie, tal 
at di sumission de citât di Triest, al veve metude une 
clausule là che al obleave la citát a dài 100 ornis (5.660 
litris) di Ribuele zale di ché miór. 

Il cont Torriano al jere usat a jentrà tai cjasots dai 
contadins e se al cjatave raps ju legnave. Casanova, che 
lu compagnave, al jere stât presint plui di une volte a 
chestis punizions, ma une di al capite che doi conta- 
dins a dan jù al cont ben e no mal cuntun mani di sco- 
ve. Torriano se cjape cun Casanova che nol à fat nuie, 
e i dis che al è un viliac e un spaurós, ma il venezian 
i rispuint che l’agressòr al à di rangjasi e che lui nol è 
bon di batisi a legnadis. La gnove dal fat si slargje par- 
dut, e ancje che il cont al à dit che pal avigni al larà a 
percuisi i lor cjasots cuntune pistole te sachete, cus- 

sì i contadins i mandin a dî che si metin in siopar. O 
sin une vore dongje ae vendeme e alore il cont al à di 
tornà indaùr. 

Casanova al è stuf dal cont, e in plui al sucêt un fat 
che al jemple la misure. Di un póc di timp e ven a pas- 
sa la gnot cun lui Sgualda, une vedue ancjemó cetant 
zovine, "amorose e dolce come une piore”, che e va vie 
al cricà dal di par une picule puarte che e da su la stra- 
de. La relazion e va indevant cuiete e i amants a pen- 
sin che nissun nol sepi, ma une matine, biel che Sgual- 
da e va für, Casanova le sint ziga: al è il teribil cont Tor- 
riano che *tignint la frutate pe cotule cu la campe, cu 
la drete le jemplave di legnadis". Casanova i salte in- 
tor, i da jù e lu fas sejampá, daspò al va a netà lis pi- 
stolis. Al rive il cont a dii che lant vie in chel müt no i 
fás onór e che no lu lassarà là vie; Casanova i rispuint 
che a laran vie insiemit, armáts pal duel, suntune ca- 
roce che lui al à cjapát a nauli e che dopo lu puartarà 
a Gurize. Il cont si refude: a laran cu la só caroce, da- 
spò di vé gustat, e il duel al sarà cu la spade e al ul- 
tin sanc. Casanova al é dacuardi, ma cu la scuse di 
puartalu intun bosc li dongje pal duel, il cont lu me- 
ne a Gurize, al Albierc de Pueste. Il venezian al tache 
a ridi, cussi si cjapin a bracecuel e si saludin. 

Tré més dopo a Triest Annetta Costa, la atore che i 
plaseve a Torriano, e met a part Casanova che il cont 
al jere für cul cjaf e ancje tal jet si rabiave une vore e 
le menacave di scjafoiâle, par la cuál si veve dome di 
vé dül di ché puare fantate che e veve di maridalu. La 
puare contesse Isabella di Brazzà e Cergneu si sposarà 
cul cont l'an dopo, e Casanova ur dedicarà doi sonets 
stampáts a Udin. 

Il cont Torriano, deventat siór cu la dote de femine, 
cinc agns dopo al ospitarà Lorenzo Da Ponte, che tes 
sós Memorie (a son par talian, biel che Casanova e Gol- 

doni a scrivin par francés), là che al fevele une vore ben 
de ospitalitàt dai conts di Gurize, al scrif che a fasevin 
ducj a gare tal favorilu e tal beneficalu. La di prime de 
só partence par Dresde il cont Torriano, che lu ospite 
di un pôc di timp, al ufris a ducj i amis une biele ce- 
ne. Daspô a tachin a zuiá e a metin, tant che a fase- 
vin simpri, ducj i bécs pierdúts intun grant vas. E je 
la ultime di dal an e si à di decidi ce fà dai bécs: dós 
sioris e il cont Torriano a àn la incarghe. Une siore e 
volares spindiju fasint un zir in slite a Gardiscje e ché 
altre organizant une mascarade a cjaval, biel che il cont 
al propon di dà i bécs a Da Ponte pes spesis dal viac 
a Dresde. Ducj a son dacuardi, cualchi siore e zonte 
altris monedis, daspò a crevin il vàs e a metin i bécs 
intun biel facolet di sede "che la parone di cjase e ve- 
ve pront, e a volerin che e fos propite jé a presentàmi 
chel regal”. 

In sumis, di tirát che al jere, Luigi Torriano al jere 
deventát lare di sachete, fin che tal 1786 al fo interdet 
e i fo nomenát un tutòr. Al muri a Gurize “mat e in mi- 


serie” a 54 agns, tal Avril dal 1794, cuatri agns prime 
di Casanova. 


CJAPITUL XI 


UNE SETEMANE MISTERIOSE A UDIN 


Di cheste setemane misteriose no si fevele te Histoire 
de ma vie, ma ben intune letare scrite di Casanova al 
abat Della Lena. Te Histoire no podeve stài pal mutif 
che cheste setemane — che dopo a son vot dîs — e je ai 
prins di Jugn dal 1783, biel che l'Histoire e rive fin tal 
1774. Parcè? Ancje chest al è un misteri. Cualchidun 
al pense che Casanova le vedi interote stant che nol vo- 
leve secjà i letórs cu la conte de só vecjaie, par la cuál 
si sarès fermat tal Istat dal 1774, cuant che al veve 49 
agns. Stant che al murirà tal 1798, a restin für 24 agns, 
che no son pòcs par une storie che si clame Histoire de 
ma vie, e che par tant e varès di sei lade indevant 
ancjemo. No vin nancje provis di malans, malatiis, cen- 
suris o scrupui, che anzit i amis che i scrivevin i do- 
mandavin di un continui cemüt che al leve indevant il 
lavor e lu sburtavin a continua. Il lavor lu veve sco- 
mençât tal 1788, par finîlu in cuatri agns, e al è une 
vore strani che, vint vivút ancjemò sis agns, al vedi las- 
sat für 24 agns su 73: juste un tierç de sò vite. 

Che dopo ancje di "vieli" Casanova al à vút aventu- 
ris e feminis: Francesca Buschini a Vignesie, Caton M. 
e la petite Kasper a Viene, la famose cjantore Madda- 
lena Allegranti a Dresde, amòrs, come che al scrif Elio 
Bartolini, “magari mancul ferbints, ma salacor vivüts 
cun plui plene cussience”. 

Cualchidun al pense che, no savint se al veve di scri- 
vi dut cuant o no, tant che i conseave il princip de Li- 
gne, Casanova al varès doprât une soluzion di mieç, me- 
tint in bande ducj i cuaders là che si fevelave di per- 

sonacs che a saressin vivüts ancje dopo de só muart. 
Cualchidun al pense che, par vendi plui facil il ma- 
nuscrit, i eréts a varessin gjavat chel toc de sò vite, ma 
il fat di fevela di int ancjemò vive al varès rindút dal 
sigúr plui interessante pai letôrs la Histoire de ma vie. 
Par di la veretàt, no si sa masse dal manuscrit 
origjinal. Tal cjapitul VI dal volum XI Casanova al con- 
te di cuaders, cence specifica cetancj che a son; in al- 
tris bandis al conte di volums, che a son cuindis; cun 
Grimani al fevele di “sis volums in otáf”, che dopo ur 
varès zontát un novesim, fat di documents e integra- 
zions. Carlo Angiolini, pronevôt di Casanova, tal 1800 
al proponè di comprà il manuscrit al cont Camillo Mar- 
colini, ministri dal Eletôr di Sassonie, ma Marcolini i 
deve masse pòc e alore al refudà. Carlo Curiel, tal so 
Trieste Settecentesca, nus conte che su la cuvierte dal 
manuscrit origjinál — che, daspò di altris passacs di 
man, al fo comprát dal editor Brockhaus di Lipsie tal 
1820 par une cifre ancjemó plui basse - al jere scrit Hi- 
stoire de ma vie jusqu'en l'an 1797, ven a stài Storie de 
më vite fin al an 1797. Ma in ché volte la vite di Casa- 
nova no i interessave a nissun: Ugo Foscolo, daspò di 
ve let i Mémoires — chest al jere il prin titul de Histoire 
=, in doi siei articui al rivave a dubità de esistence di 
Casanova, e al pensave che i Mémoires a fossin di un 
scritôr francës che si platave daùr di un non pustic. 
Pensant al titul Histoire de ma vie jusqu'en l'an 1797, 
o vin di visási di une ultime ipotesi, ven a stà che fra 
i tancj passacs di man dal manuscrit. al sedi lat pierdút 
propit chel bloc di cuaders dulà che Casanova al con- 
tave la sò vite fin al 1797. 
Tornin a chè misteriose setemane a Udin. Casano- 
va, che al jere rivát a torna a Vignesie tal Novembar dal 
1774, 8 agns dopo al à di la vie une altre volte. Parcè? 
Parcè che al veve publicat il libel Né Amori né Donne ov- 

vero la stalla ripulita, là che si svindicave di une ma- 
legrazie che i veve fate Zuan Carlo Grimani. Cussi, tal 
Setembar dal 1782, al veve vùt di sejampá a Triest, li 
dal baron Pittoni, che al jere prefet di Polizie. Lorenzo 
Francesco Morosini i veve conseát di bandoná Vigne- 
sie prime di jessi bandit. Il 17 di Zenàr dal 1783 Ca- 
sanova al torne di scuindon a Vignesie par cjoli la só 
robe e al va a Viene. Al tornarà a Vignesie in Jugn, par 
pócs dis, e dopo al scomencarà i siei viacs, passant par 
Udin par là a Bolzan, Frankfurt, Aachen e dopo Paris, 
Viene, Dresde, Berlin, Praghe, ancjemò Viene, Brünn, 
Carlsbad e infin il cjastiel di Dux in Boemie. 

Il scritór Elio Bartolini, tal so Vita di Giacomo Ca- 
sanova, al scrif che ae fin dal més di Mai dal 1783, pro- 
pite cuant che Mozart al cognosseve pe prime volte Lo- 
renzo Da Ponte, Casanova al va vie di Viene par tornà 
in Italie. No si capis ce che al à tal cjaf ni ce che si spie- 
te di chest viag. No si pues nancje di che e sedi stade 
une decision improvise, stant che cualchidun di chei 
che i scrivevin lu saveve bielzà dal més di Avril. Dal sigür 
€ fo une decision che lu fasè là ator pe Europe par scua- 
sit un an, e il mutif plui crét al samee jessi stât chel 
di une mission massoniche. Di cheste storie o vin dôs 
versions: ché de letare al abât di Lucca Eusebio Della 
Lena, leterát e prefet al Theresianum, il colec di Viene 
volüt di Maria Teresa par tirà sü i zovins nobii, e ché 
di une altre letare, mandade a Francesca Buschini. 

Lat vie di Viene, Casanova si ferme vot dis a Udin, 
“te cjase dal Nobilom Lutignint Carlo Antonio Donà, là 
che o vei l'onór di gustà cun Nicolò Foscarini”. Chest 
Nicolo al jere de famee dai Foscarini dal Carmine, e dal 
més di Mai dal 1778 al Otubar dal 1781 al jere stât am- 
bassadór a Viene; cumò, tal 1783, il so puest lu à cjapat 
Bastiano, il so fradi plui grant. Nicolo Foscarini nol ve- 
ve nissune incarghe te Lutignince dal Friùl, par la cual 

chest incuintri misteriôs al à dute la ande di alc che 
nol podeve jessi uficiál, ma che al leve ben fà savé che 
al jere stat. In sumis i varessin propuest a Casanova 
un incaric che lui al varès acetat, lant prime a Vigne- 
sie par torna a viodi Francesca Buschini e la cjase in 
Barbaria de le Tole. Te só letare al abát Della Lena, Ca- 
sanova lu clame un “capriçôs divertiment”, biel che Gi- 
no Damerini, tal so libri Casanova a Venezia dopo il pri- 
mo esilio, al scrif di travistimients e di moviments se- 
grets cence fási cognossi. Dut cás Casanova al varés 
di sei rivát a Vignesie ai 14 di Jugn, fermantsi alman- 
cul trê dis par stà cun Francesca e dopo lá a Mestre 
“cun dute la famee”, ven a stái só mari, i fradis Fran- 
cesco e Giovanni, e Maria (la súr plui piçule), prime di 
parti pe Gjermanie. 

11 professôr Sergio Comelli, casanovist furlan, mi à 
contât che plui di trente agns indaùr, prime che e fos 
publicade la letare scrite di Casanova al abat Della Le- 
na, al veve pensat di fà une ricercje tai antics albiercs 
udinés par scuvierzi là che al jere làt a stà Casanova 
te sò permanence a Udin. Cuant che la letare e fo pu- 
blicade interie (e jere za stade publicade, ma cence il 
prin toc), tes primis riis si podeve lei che al jere ståt “in 
cjase dal Lutignint"; in sumis al jere stat ricevút ufi- 
cialmentri e duncje lozat in Cjastiel, come ducj i per- 
sonags impuartants che a rivavin in ché volte a Udin: 
cumo ju metaressin in Prefeture. 

Prime o vin dite che Nicolò Foscarini nol veve nis- 
sune incarghe, almancul in Friùl, ma il Lutignint Car- 
lo Antonio Donà al jere il rapresentant uficiàl di Vi- 
gnesie; dut cas ducj e doi a jerin nobii venezians che 
no varessin vùt di incuintrà un om che al jere stat 
bandit di Vignesie pe seconde volte, tant che Casano- 
va. Al è strani dal sigür, e al è ancjemó plui strani che 
l'an dopo Casanova al sedi fintremai al servizi di Ba- 

stiano Foscarini, il fradi di Nicolo. Elio Bartolini al pen- 
se a “une ricompense par dut il cori dai més prime”. Al 
è un incaric pôc clár, stant che no savin se i dispacs 
ju scriveve Casanova o se invezit dome ju copiave cu 
la sò clare e biele scriture: la ipotesi plui sigure, lant 
daùr di Furio Lucchinenti, che al à studiat i dispacs dal 
pont di viste lessicäl, gramatical e sintatic, e je che no 
sedin di Casanova. 

Il mutif di cheste permanence udinese salacor si po- 
darès cjatälu in cualchi letare inedite, par la cual jo o 
fas cumò un apel: cui che al à letaris di Casanova che 
a vedin ce fä cu la dade di timp che e va de fin di Mai 
ai prins di Jugn dal 1783, al è preat di metisi in con- 
tat cun me. 

La citât di Udin e torne für in pocjis altris ocasions: 
o vin dome une letare che l'abát Giobatta Domenico Pi- 
niiscrif a Casanova di Udin tal Dicembar 1772, e i doi 
sonets scrits di Casanova pes gnocis dal cont Luigi Tor- 
riano cu la contesse Isabella di Brazzà e Cergneu, 
stampâts a Udin tal 1774, ma no savin di cui. 

Par fini il gno lavór cumò us conti di ché volte che 
o soi lât al teatri Giovanni da Udine cun Elio Bartoli- 
ni, che i vevin regalat doi biliets, a sinti Albertazzi che 
al interpretave Casanova, cu la regjie di Scaparro, tal 
Avril dal 1999. La comedie se jere ambientade a Dre- 
sde, là che une compagnie di comics venezians e jere 
lade a cjatà Casanova par fasi conseá e par meti in se- 
ne La fuga dai Piombi. Une forme di "teatri tal teatri", 
ma in ché comedie dut al jere strac e lent: nol sucedeve 
pardabon nuie! L'autór al veve cjapàt tocs de Histoire 
de ma vie, cusintju a sdavàs. Casanova-Albertazzi al 
jere une specie di nono di 72 agns, sentât a contà fats: 
no si cjatave un fregul di azion, e no vignive für nancje 
il vivôr di Casanova, chel vivôr plen di fogor che mi à 
convint a scrivi chest sac su di lui. Albertazzi al reci- 

tave une vore mal, al sameave für di lùc e al jere ancje 
jù di vos. Brafs une vore invezit il prin comic e la pri- 
me atore de compagnie, doi atórs di prime rie. Alore, 
par fale curte, la comedie e durave une ore e cuaran- 
te, ma jo e Bartolini o sin láts vie dopo 30 minúts: no 
si podeve plui! 

